qundao/data-zh-poetry huggingface dataset:
泛月十二咏 其九 松月
作者：弘历
朝代：清
体裁：七言绝句

舟行岸转露松梢，摩诘诗中有故交。恰是广寒开夜宴，琉璃盘子玉钗敲。
泛月十二咏 其二 月露
作者：弘历
朝代：清
体裁：七言绝句

晓露日蒸夕露月，然均雨足乃成瀼。星罗水镜都晴景，何事无声暗润裳。
泛月十二咏 其二 月露
作者：弘历
朝代：清
体裁：七言绝句

雨后晴蒸露气瀼，夜舟不觉湿衣裳。玉虚何异登仙境，百尺铜盘笑汉皇。
泛月十二咏 其二 汉月
作者：弘历
朝代：清
体裁：七言绝句

秋来斜汉影初明，飞度清宵报一更。却是黄姑增怅望，停梭犹隔水盈盈。
泛月十二咏 其五 月湖
作者：弘历
朝代：清
体裁：七言绝句

无纤云正宜含照，有细风还不作波。著个轻舟广寒界，仙槎休说泛银河。
泛月十二咏 其五 月湖
作者：弘历
朝代：清
体裁：七言绝句

月自合湖湖合平，更宜中置画舟轻。漫言明圣应数典，岂异天中一例明。
泛月十二咏 其五 霁月
作者：弘历
朝代：清
体裁：七言绝句

晚来阵雨过河源，霁色平铺素綵鶱。品格问谁能比似，黄山谷却有名言。
泛月十二咏 其八 月钟
作者：弘历
朝代：清
体裁：七言绝句

晚钟聊以肖南屏，自是发鲸非撞莛。倘拟姑苏城外者，明春指日亦当听。
泛月十二咏 其八 月钟
作者：弘历
朝代：清
体裁：七言绝句

精蓝缀景湖南岸，乍听钟声叩月明。试问何人发清兴，昔时闻有玉溪生。
泛月十二咏 其八 爽月
作者：弘历
朝代：清
体裁：七言绝句

风来水面净凉生，寒月欣看觌面迎。残暑不知何处去，碧天如洗寄高情。
泛月十二咏 其六 月树
作者：弘历
朝代：清
体裁：七言绝句

不分名色祇参差，远岸如无近岸疑。莳竹栽松虚费力，吴刚脩出桂林枝。
泛月十二咏 其六 月树
作者：弘历
朝代：清
体裁：七言绝句

大枝杰竖小枝横，祗辨其形不辨名。试向形初未名看，本来无定费閒评。
泛月十二咏 其六 波月
作者：弘历
朝代：清
体裁：七言绝句

练练波中漾绮纹，夜湖鼓荡气氤氲。何妨棹拂金蛇闪，全体其间总不分。
泛月十二咏 其十 宾月
作者：弘历
朝代：清
体裁：七言绝句

光为素照体清真，林景熙堂契夙因。设以箕畴拟卿士，殷哉吾亦企嘉宾。
泛月十二咏 其十 月荷
作者：弘历
朝代：清
体裁：七言绝句

开因见日合因月，其合其开应有缘。消息难从女夷问，静香送处本来莲。
泛月十二咏 其十 月荷
作者：弘历
朝代：清
体裁：七言绝句

闻香自远近看花，画鹢徐行棹漫拿。欲拟濡毫品风物，广寒宫殿碧琳霞。
泛月十二咏 其十一 吟月
作者：弘历
朝代：清
体裁：七言绝句

就月铺笺点笔时，中涓底用玉檠持。虽然即景抒清兴，李谔名言亦可思。
泛月十二咏 其十一 月桥
作者：弘历
朝代：清
体裁：七言绝句

月样桥拖月宇中，人行不碍往来通。持灯那藉高低照，境是琉璃步是虹。
泛月十二咏 其十一 月桥
作者：弘历
朝代：清
体裁：七言绝句

耸耸横波月样桥，玉轮高烛映青霄。湖山设拟武夷曲，咫尺㡢亭亦不遥。
泛月十二咏 其十二 待月
作者：弘历
朝代：清
体裁：七言绝句

弯环看到满轮时，渐觉东冈魄上迟。船舣西堤试相待，分阴陶侃惜非痴。
泛月十二咏 其十二 月岸
作者：弘历
朝代：清
体裁：七言绝句

乘閒月夕小清游，寓意由来贵不留。沿漾片时来近岸，黄头分付好维舟。
泛月十二咏 其十二 月岸
作者：弘历
朝代：清
体裁：七言绝句

在水为虚岸为实，半轮曾是不分疏。维舟上岸言归寝，静夜思之略慊予。
泛月十二咏 其四 月山
作者：弘历
朝代：清
体裁：七言绝句

已辉斜汉未栖崖，阳巘阴峦弄影皆。到处懋勤供砚匣，倚篷吟似坐溪斋。
泛月十二咏 其四 月山
作者：弘历
朝代：清
体裁：七言绝句

远岸高低列假山，半轮祗烛碧霄间。高低影现随其取，顺应物来本是閒。
泛月十二咏 其四 烟月
作者：弘历
朝代：清
体裁：七言绝句

轻与徘徊淡与笼，乍看寥朗乍朦胧。满林谁识西湖好，清梦惟传玉局翁。
泛月即景得句·其一
作者：弘历
朝代：清
体裁：古风

山庄夏泛月，抛已两年向。雨后值快晴，佳景可孤放。夕阳犹下舂，乘凉湖裔旷。须臾暮色苍，遂登青雀舫。
泛月即景得句·其三
作者：弘历
朝代：清
体裁：古风

赤城原非霞，峻挺幻赤色。绿樾绘丹嶂，可望不可即。乃在石城外，纵目景全得。说与泛湖者，天然讵人力。
泛月即景得句·其二
作者：弘历
朝代：清
体裁：古风

青雀既消摇，塞湖亦澄泓。玉蟾正丽午，过弦光渐明。万树犹偨池，千峰将合并。东壁腾馀辉，视之如赤城。
泛月即景得句·其四
作者：弘历
朝代：清
体裁：古风

人力不易为，胜地太古藏。水芳而岩秀，妙义诠奎章。函盖无不具，绎思为傍徨。如月烛九霄，见之此山庄。
泛月四咏 其一 霁月
作者：弘历
朝代：清
体裁：七言绝句

恰喜今宵霁景新，满怀冰鉴迥怡神。设云品格谁能匹，宋史中曾识此人。
泛月四咏 其三 山月
作者：弘历
朝代：清
体裁：七言绝句

御湖虽祗假山围，一例林横复岭巍。稍待徘徊出牛斗，子瞻七月是耶非。
泛月四咏 其二 水月
作者：弘历
朝代：清
体裁：七言绝句

内空外空内外空，千江曾是一轮同。透彻犹将过镜象，清华端合配松风。
泛月四咏 其四 舫月
作者：弘历
朝代：清
体裁：七言绝句

年年载月适几馀，舫是平安月镜居。清影随人知乐意，不烦回棹治军书。
泛月四首·其一
作者：弘历
朝代：清
体裁：古风

东南徂云轻，西北明霞灿。霞灿复渐消，蔚蓝天一片。晚晴信已定，志为三农忭。耐可泛兰舟，值此清閒宴。
泛月四首·其一
作者：弘历
朝代：清
体裁：七言绝句

塞水风凉秋泛少，今秋却暖泛舟游。纾怀岂为资清赏，慰在秋长万宝收。
泛月四首·其一
作者：弘历
朝代：清
体裁：七言绝句

山庄初到月几望，更值晚炎称泛舟。似是纤阿有神解，不教此独擅山游。
泛月四首·其一
作者：弘历
朝代：清
体裁：七言绝句

早知秋月妙山庄，虽过中元满璧匡。况值晚来残暑炽，半因揽景半乘凉。
泛月四首·其一
作者：弘历
朝代：清
体裁：七言绝句

朗月轻舟有宿期，其间夏夕更清宜。水风淰淰含凉度，星斗疏疏让魄披。
泛月四首·其三
作者：弘历
朝代：清
体裁：七言绝句

四围山色入苍茫，一片湖光生峭凉。贪看空澄接寥朗，不妨添著夹衣裳。
泛月四首·其三
作者：弘历
朝代：清
体裁：七言绝句

山中万树水中莲，弄影摇辉总净妍。虽是四邻峰切汉，玉蟾何碍烛高天。
泛月四首·其三
作者：弘历
朝代：清
体裁：七言绝句

披拂清波澹荡光，去年今夕泛山庄。素娥漠漠天还水，那与人间论幻常。
泛月四首·其三
作者：弘历
朝代：清
体裁：七言绝句

碧宇鹤飞如得意，绿林鹿出欲扬声。似兹朗润清华境，不是广寒亦玉京。
泛月四首·其三
作者：弘历
朝代：清
体裁：古风

缓缓移桂棹，葛衫披风峭。转欲换袷衣，炎蒸避如摽。举头望天中，素娥已扬曜。圆景虽未满，其间趣尤妙。
泛月四首·其二
作者：弘历
朝代：清
体裁：七言绝句

月到秋来辉益朗，水当潦退色愈清。光光相映明明镜，静悟由来胥假名。
泛月四首·其二
作者：弘历
朝代：清
体裁：七言绝句

清到塞天无更清，明当秋夕是真明。碧琉璃界虚无表，著个扁舟汗漫行。
泛月四首·其二
作者：弘历
朝代：清
体裁：古风

清宴讵易值，必也旸雨时。夏三今逮季，其二愁过之。快霁乘晚凉，渌波澄沧池。匪同趁水程，桂棹缓缓移。
泛月四首·其二
作者：弘历
朝代：清
体裁：七言绝句

澄瀛耐可漾楼船，楼上先看轮涌圆。占尽谢家双绝胜，还饶玉塞此无前。
泛月四首·其二
作者：弘历
朝代：清
体裁：七言绝句

过弦便觉素光流，每带夕阳早放舟。轮碾向东今昨异，可能望不屡回眸。
泛月四首·其四
作者：弘历
朝代：清
体裁：七言绝句

几度登舟兴迥殊，起吟谁得比肩乎。追欢最合留馀兴，谢客楼栏那重扶。
泛月四首·其四
作者：弘历
朝代：清
体裁：七言绝句

桂掉金波清景遒，银河一例向西流。辗轮等度非无意，卅日应当端正秋。
泛月四首·其四
作者：弘历
朝代：清
体裁：七言绝句

清风徐不水兴波，赤壁之游想若何。所惜髯仙斯未到，到斯奇句定应多。
泛月四首·其四
作者：弘历
朝代：清
体裁：七言绝句

湖霭山岚入夕凉，随时便换袷衣裳。近堤分付兰舟舣，岩馆载来满院光。
泛月四首·其四
作者：弘历
朝代：清
体裁：古风

趣妙未满时，因识盈虚理。芳花欲开嘉，好景将探美。上弦逾细眉，流光向人委。素彩惬萧怀，讵可轻孤此。
泛月敩谢惠连体
作者：弘历
朝代：清
体裁：古风

日尽西北天，月出东海水。湖光不碍白，霞色仍馀紫。悬华祝融寒，委照冰夷喜。沉浮万状奇，分合一轮是。一轮当举头，薄言泛兰舟。在抨弓正满，开奁镜欲流。争耀萤火微，弄术周生偷。点翰咏今夕，屈指待新秋。
泛月有作
作者：弘历
朝代：清
体裁：古风

兰风荡画凫，银蟾在华渚。烦暄既已涤，夜色凉如许。雨后蝉韵清，飞烛辉芦浦。载月泛昔舟，狎鸥挈今侣。飘泊任其然，潇洒实我与。谁云过隙驹，旧岁今宵睹。
泛月有作
作者：弘历
朝代：清
体裁：七言律诗

闰过清和暄且妍，乘凉液沼泛兰船。璿玑暗定周天度，玉魄明饶一月圆。水榭山亭原恰当，宣毫江砚又依然。亦当及节凭烟景，今岁清光塞外便。
泛月有作·其一
作者：弘历
朝代：清
体裁：七言绝句

几片秋云傍晚徂，过弦轮欲满光铺。不炎复不凉侵体，耐可筠舟泛御湖。
泛月有作·其三
作者：弘历
朝代：清
体裁：七言绝句

从容碧宇彩流晶，满目寒光满意清。欲学青莲一致问，当秋底事十分明。
泛月有作·其二
作者：弘历
朝代：清
体裁：七言绝句

御湖秋孟不恒逢，飒景欣兹觌面供。况值宵清几复暇，宣毫江砚得从容。
泛月有咏志怀
作者：弘历
朝代：清
体裁：古风

泛月本宜夏，山庄宜之最。傍晚坐溪亭，冰轮且迟待。西岭阴下落，东峰曦迥在。须臾曦亦隐，举头素蟾对。暮色旋已苍，寒光顿可爱。爰开綵画舟，以游琉璃界。四山围明镜，皓魄印其内。更思夜明照，原包四山外。外内通体净，上下合相快。恰似遨金田，谁云居玉塞。昨年亦斯境，而廑筹笔会。耆定今馀閒，适兴聊弗害。瞿然谓失言，无逸应恒戒。
泛月杂兴用陆游诗落景馀清晖轻桡弄溪渚以句为韵赋诗原韵·其一
作者：弘历
朝代：清
体裁：古风

北郊敬躬行，冒雨出闉郭。五十馀日中，愁霖日索寞。其间岂无霁，腻云时作恶。晴定兹稍慰，星汉泛廓落。
泛月杂兴用陆游诗落景馀清晖轻桡弄溪渚以句为韵赋诗原韵·其七
作者：弘历
朝代：清
体裁：古风

福海一百顷，周遭十一桥。卧波白鹅眠，戢浪赪鱼跳。风从西北来，秋意已萧萧。乘凉贵纡徐，何必催鸣桡。
泛月杂兴用陆游诗落景馀清晖轻桡弄溪渚以句为韵赋诗原韵·其三
作者：弘历
朝代：清
体裁：古风

佳景固亦欣，所欣在耕锄。麦绿菜花黄，香风揽辔馀。青齐及赵燕，一例民安居。春跸实未负，得诗率已书。
泛月杂兴用陆游诗落景馀清晖轻桡弄溪渚以句为韵赋诗原韵·其九
作者：弘历
朝代：清
体裁：古风

忽忆孟襄阳，轻桡泛耶溪。放翁与之然，水宿友鸥鹥。以句为韵语，净明如玻璃。即景聊仿为，非欲较高低。
泛月杂兴用陆游诗落景馀清晖轻桡弄溪渚以句为韵赋诗原韵·其二
作者：弘历
朝代：清
体裁：古风

回忆春南巡，历阅江浙境。水乡偏少雨，花柳弄晴影。松自属栖霞，石应让龙井。谢屐不沾泥，一一穷佳景。
泛月杂兴用陆游诗落景馀清晖轻桡弄溪渚以句为韵赋诗原韵·其五
作者：弘历
朝代：清
体裁：古风

望后霁三日，涨水退石矶。鹊噪晴可卜，蛩吟秋欲归。我愁亦渐去，去并徂云飞。适可漾兰舟，高树犹斜晖。
泛月杂兴用陆游诗落景馀清晖轻桡弄溪渚以句为韵赋诗原韵·其八
作者：弘历
朝代：清
体裁：古风

沧池如顗腹，容物殊空洞。逾望月上迟，东林徒目送。初更金绳吐，扫却烟花梦。谓我过时赏，是为谁所弄。
泛月杂兴用陆游诗落景馀清晖轻桡弄溪渚以句为韵赋诗原韵·其六
作者：弘历
朝代：清
体裁：古风

斜晖渐下舂，旋与西山平。金乌入寥朗，明当云不生。以此稍庆幸，其馀胥所轻。莫认徒清游，穑事心中横。
泛月杂兴用陆游诗落景馀清晖轻桡弄溪渚以句为韵赋诗原韵·其十
作者：弘历
朝代：清
体裁：古风

望晴惧涝间，倏欲饯残暑。连朝朗霁天，自此庶不雨。麦芽已失囷，黍实冀堪杵。夜风拂星罗，归舟遵曲渚。
泛月杂兴用陆游诗落景馀清晖轻桡弄溪渚以句为韵赋诗原韵·其四
作者：弘历
朝代：清
体裁：古风

得失讵有常，古语譬凡荆。归来两月间，嗟哉涝象成。浩浩泥满涂，车马迹为清。奚怪怨咨民，贵籴艰釜烹。
泛月杂咏·其一
作者：弘历
朝代：清
体裁：七言绝句

又泛平安月镜居，冰轮高烛皎含虚。蛮笺象管相陪处，昨岁景光昨夕如。
泛月杂咏·其三
作者：弘历
朝代：清
体裁：七言绝句

望前雅合早登舟，一捻钩痕见举头。日渐移东渐升晚，再生西已是金秋。
泛月杂咏·其二
作者：弘历
朝代：清
体裁：七言绝句

木兰沙浦好乘凉，䨲影相将送夕阳。却是微风工凑拍，闪轻金縠捲银塘。
泛月杂咏·其四
作者：弘历
朝代：清
体裁：七言绝句

影蘸楼台香度荷，小游不问夜如何。御湖清概还如昔，祗觉星星点鬓多。
泛月杂咏十二首 其一 新月
作者：弘历
朝代：清
体裁：七言绝句

合朔才过俄望延，线如眉若复钩悬。目游漫惜光犹小，会看圆轮照大千。
泛月杂咏十二首 其一 月
作者：弘历
朝代：清
体裁：七言绝句

蟆生蚌实识亏盈，离毕经箕验雨晴。谁谓古今不相及，举头请看十分明。
泛月杂咏十二首 其七 松月
作者：弘历
朝代：清
体裁：七言绝句

松岸维舟懒慢登，栖枝古月恰相应。披芸乍晤陶弘景，人在高楼最上层。
泛月杂咏十二首 其七 溪
作者：弘历
朝代：清
体裁：七言绝句

湖以宽佳溪以曲，堤回舟转趣偏赊。忽疑座席笼霞锦，却见朦胧夹岸花。
泛月杂咏十二首 其三 云
作者：弘历
朝代：清
体裁：七言绝句

碧宇寥萧拥玉轮，偏宜隐现衬鱼鳞。太清点缀何妨尔，景重由来亦可人。
泛月杂咏十二首 其三 湖月
作者：弘历
朝代：清
体裁：七言绝句

河源雨过涤嚣烦，刚斧修成七宝垣。印入澄湖奚比拟，一双玉镜两无痕。
泛月杂咏十二首 其九 树
作者：弘历
朝代：清
体裁：七言绝句

如荠如云如有无，松篁不辨翠模糊。就中挂得一轮镜，大胜米家墨戏图。
泛月杂咏十二首 其九 琴月
作者：弘历
朝代：清
体裁：七言绝句

梨园小部厌声新，绿绮真称月下宾。每对南风惭解阜，谁能高致学卢纶。
泛月杂咏十二首 其二 弦月
作者：弘历
朝代：清
体裁：七言绝句

初生西宇渐东移，恰似弓张弦直时。疑是纤阿心亦缓，安于佩每学为之。
泛月杂咏十二首 其二 星
作者：弘历
朝代：清
体裁：七言绝句

贪看月镜逮星罗，那觉分光觉助多。未免傍秋少惆怅，不堪牛女隔银河。
泛月杂咏十二首 其五 云月
作者：弘历
朝代：清
体裁：七言绝句

鱼鳞几片碧空铺，影衬冰轮致更殊。长史虽称率尔对，自然点缀可教无。
泛月杂咏十二首 其五 舟
作者：弘历
朝代：清
体裁：七言绝句

漾舟凭月月凭舟，宾主分明识得不。若论今宵亲切句，不妨如是且随流。
泛月杂咏十二首 其八 岸
作者：弘历
朝代：清
体裁：七言绝句

露芳风馥递来徐，到岸舟停月亦如。今夕烟航事称毕，明朝逢霁又相于。
泛月杂咏十二首 其八 荷月
作者：弘历
朝代：清
体裁：七言绝句

闻香暗识缓移船，飒沓声先到耳边。恍惚光中婉娈度，玉清界里小游仙。
泛月杂咏十二首 其六 山月
作者：弘历
朝代：清
体裁：七言绝句

宵衣聊适片时閒，赤壁清风髣髴间。窈窕章歌曾不藉，须臾也见出东山。
泛月杂咏十二首 其六 湖
作者：弘历
朝代：清
体裁：七言绝句

空澄正印虚明体，摇漾又宜流动情。翠舸不教轻下棹，琉璃一片可怜生。
泛月杂咏十二首 其十 帆月
作者：弘历
朝代：清
体裁：七言绝句

无恙布帆挂影皑，篝灯聊免驿章裁。今年泛月真侥倖，捷报红旗天际来。
泛月杂咏十二首 其十 荷
作者：弘历
朝代：清
体裁：七言绝句

徐徐荡桨恐妨荷，容与湘妃晤素娥。暗识闻香真绝胜，元之诗句得情多。
泛月杂咏十二首 其十一 萤
作者：弘历
朝代：清
体裁：七言绝句

雨中燃著星中乱，月下何妨熠熠明。分量不知休致诮，微光亦趁一时荣。
泛月杂咏十二首 其十一 蛩月
作者：弘历
朝代：清
体裁：七言绝句

莎根清响夜珠光，满耳凄声满意凉。却笑草虫还技痒，那能文赋待欧阳。
泛月杂咏十二首 其十二 萤月
作者：弘历
朝代：清
体裁：七言绝句

星星柳岸自飞扬，腹藁沈吟不用囊。沙界三千普仰照，奚妨爝火弄微光。
泛月杂咏十二首 其十二 蛩
作者：弘历
朝代：清
体裁：七言绝句

沙岸闻吟看不见，每先秋节报人秋。教停桂楫收兰舫，冷露无声月色流。
泛月杂咏十二首 其四 溪月
作者：弘历
朝代：清
体裁：七言绝句

潋潋波含淠淠声，随舟宛转大光明。回溪曲写银弓样，一个金丸正在抨。
泛月杂咏十二首 其四 露
作者：弘历
朝代：清
体裁：七言绝句

瀼瀼湒湒夜晴披，湿袂无声坐久时。何必羽觞飞月下，试尝天酒正如饴。
泛月杂咏十首 其一 汉月
作者：弘历
朝代：清
体裁：七言绝句

玉钩初见挂西南，一水盈盈天上涵。最是黄姑盼鹊驾，佳期逾月待何堪。
泛月杂咏十首 其七 帆月
作者：弘历
朝代：清
体裁：七言绝句

几叠湘帘高挂竿，侧看如半正看团。蓬瀛那虑风吹返，一曲霓裳宴广寒。
泛月杂咏十首 其三 霁月
作者：弘历
朝代：清
体裁：七言绝句

轻烟薄翳净璇空，世界三千朗照同。比拟试思何所似，金仙卐字表胸中。
泛月杂咏十首 其九 琴月
作者：弘历
朝代：清
体裁：七言绝句

繁弦急管厌翻新，七尺丝桐足静因。谁是个中知趣者，依稀忆得有卢纶。
泛月杂咏十首 其二 云月
作者：弘历
朝代：清
体裁：七言绝句

云来云去岂人为，细缕浮空亦有时。试看冰轮轻隐现，谢郎语未十分痴。
泛月杂咏十首 其五 花月
作者：弘历
朝代：清
体裁：七言绝句

沿堤杂卉颇风骚，也有清香拂弄篙。一晌正如雾中看，七言却逊杜家高。
泛月杂咏十首 其八 波月
作者：弘历
朝代：清
体裁：七言绝句

金镜何来金缕皴，微风水面漾轻沦。祗疑跃过龙门鲤，卅六光芒闪振鳞。
泛月杂咏十首 其六 蝉月
作者：弘历
朝代：清
体裁：七言绝句

夕阳噪罢月初上，犹拽馀音树杪多。爽飒宜听复宜咏，无须小部按笙歌。
泛月杂咏十首 其十 堤月
作者：弘历
朝代：清
体裁：七言绝句

宛转游阑近岸堤，步来界道碧玻瓈。素娥曾受坡仙约，无尽藏由人取携。
泛月杂咏十首 其四 林月
作者：弘历
朝代：清
体裁：七言绝句

玲珑露影复深沉，时作清光时作阴。何必分疏竹与柏，纤阿于此本无心。
泛月行
作者：弘历
朝代：清
体裁：古风

海云涌出赤金镜，天风吹彻玻璃净。缘溪为棹木兰舟，中流迭奏云和令。绿深芦荻红夫渠，飞则鸢子跃则鱼。两间物物皆自适，吾亦因之乐有馀。傍岸流光点萤火，不须烛列金莲朵。锦缆牙樯任所之，由来无可无不可。
泛月题平安月镜居
作者：弘历
朝代：清
体裁：七言绝句

竹报平安古所云，居称月镜泛溶沄。碧霄万里秋云净，上下蟾光分不分。
泛梁溪游寄畅园即目得句
作者：弘历
朝代：清
体裁：七言律诗

溪泛梁鸿破晓氛，秦园迹胜久名闻。爱他书史传家学，况有烟霞护圣文。潇洒聊寻三径曲，就瞻那禁万民纷。问予寄畅缘何事，情以为田此所勤。
泛涟晖有咏
作者：弘历
朝代：清
体裁：古风

泛涟晖之轩，复仰奎文悬。绎言思圣意，盖以示训焉。何池不溶水，何水不泛涟。大都观水者，金波于月便。曰晖具昼义，夜游戒流连。敢不服膺遵，明当翠跸迁。
泛湖至睇佳榭得句·其一
作者：弘历
朝代：清
体裁：七言绝句

迤逦六桥明圣摹，湖分内外亦同乎。镜光天里鸣榔渡，杭渚风情了不殊。
泛湖至睇佳榭得句·其二
作者：弘历
朝代：清
体裁：七言绝句

向东虚榭据林岑，佳处都供骋睇寻。却我昔年懈操缦，几曾蕉石解鸣琴。
泛玉河至玉泉山
作者：弘历
朝代：清
体裁：五言律诗

玉泉无十里，一水喜舟通。值此良辰暇，兼乘顺势风。到园刚片刻，问景似仙鸿。旧句重吟处，新题独觅中。
泛舟
作者：弘历
朝代：清
体裁：五言律诗

昆明澹容与，彩鹢荡蜿蜒。云母窗间月，芙蓉镜里天。锦鳞争濯戟，白鹭宿连拳。画意兼诗景，无须沸管弦。
泛舟
作者：弘历
朝代：清
体裁：七言律诗

木兰轻荡白云矶，宿润犹含朝爽微。却对青蒲思故剑，已看绿芰换新衣。万几无旷增乾惕，庶吉翩来待指挥。我是任兼天下者，愁怀一往恐成非。
泛舟·其一
作者：弘历
朝代：清
体裁：五言律诗

水涨静无际，舟轻乐有馀。清风过绿竹，浓露浥红蕖。即景因成句，忘怀一检书。天光与波影，上下总涵虚。
泛舟·其二
作者：弘历
朝代：清
体裁：五言律诗

日落风来爽，湖宽舟去迢。汀烟迷曲岸，涨影没平桥。鱼子原来长，鸥朋亦可招。名言思古喻，安得学逍遥。
泛舟出水门遂至影湖楼·其一
作者：弘历
朝代：清
体裁：七言绝句

沼园四面有围墙，提闸水门可放航。顺水航如建瓴势，阪驰骏马足相方。
泛舟出水门遂至影湖楼·其三
作者：弘历
朝代：清
体裁：七言绝句

延楼庨豁水中央，至止石栏且系航。拾级据床成小憩，风来八牖晓秋凉。
泛舟出水门遂至影湖楼·其二
作者：弘历
朝代：清
体裁：七言绝句

目难容瞬意难思，倏过水门半里移。记得前番翔凤艇，临清闸更迅于斯。
泛舟出水门遂至影湖楼·其四
作者：弘历
朝代：清
体裁：七言绝句

果然天淡云閒候，幸值神清气爽时。把笔句从何处得，宜人景在镜中披。
泛舟即景四首·其一
作者：弘历
朝代：清
体裁：七言绝句

去岁淤泥大刬治，新秋活水满清池。轻舟讶似行于镜，凡事因思在豫为。
泛舟即景四首·其三
作者：弘历
朝代：清
体裁：七言绝句

菰蒲澹荡野凫依，疑似江乡是也非。舟过无心学相狎，见人故自不知飞。
泛舟即景四首·其二
作者：弘历
朝代：清
体裁：七言绝句

锦云丛里众香馣，真是泉甘土亦甘。千叶莲花大于斗，谁云塞北逊江南。
泛舟即景四首·其四
作者：弘历
朝代：清
体裁：七言绝句

西山一带浸湖光，簇簇芙蓉波底藏。攀陟何须劳步履，坐游耐可泛沙棠。
泛舟后湖揽古
作者：弘历
朝代：清
体裁：古风

太平门外蒋陵湖，春波演漾含新蒲。鸣榔烟水入深处，濯清因以为清娱。忆昔繁华乐游苑，穿池肄武陈舳舻。熙宁泄水号济困，实与青苗意不殊。胜朝乃复事开浚，洲上置库藏舆图。即今陂沼静无事，鱼虾者往同民俱。轻舟自谓忘机矣，何乃纷飞鸥与凫。
泛舟太液池
作者：弘历
朝代：清
体裁：五言律诗

太液秋风里，轻舟即景论。元明春梦录，日月浪花翻。穗吐荻芦老，实浮菱芡繁。金鳌横漾过，遂与到蕉园。
泛舟太液池作
作者：弘历
朝代：清
体裁：七言律诗

跃有潜鱼飞有鸢，轻舟平渡绿杨烟。薰馨花事诚何似，荏苒春光亦已然。适去古人不知几，盼来韶景又须怜。玉壶澄澈无些滓，却契天亲镜喻禅。
泛舟太液池作
作者：弘历
朝代：清
体裁：七言律诗

黛染林西数朵峰，分明倒浸玉芙蓉。润含曲岸深深翠，涨过平桥暗暗淙。几队仙仪排控鹤，一泓蓬岛泛游龙。金堂十二非吾慕，只有华胥欲问踪。
泛舟昆明湖观荷效采莲体·其一
作者：弘历
朝代：清
体裁：七言绝句

平湖雨霁漾烟波，涨影含堤八寸过。便趁心纾试沿泛，六桥西畔藕花多。
泛舟昆明湖观荷效采莲体·其三
作者：弘历
朝代：清
体裁：七言绝句

旧时西海纪春明，扩展还教新与名。若把机丝徵故事，七襄满眼是天成。
泛舟昆明湖观荷效采莲体·其二
作者：弘历
朝代：清
体裁：七言绝句

莲叶莲华著意芳，风过香气满池塘。却饶木渎将曲院，艳杀吴姬与越娘。
泛舟昆明湖观荷效采莲体·其四
作者：弘历
朝代：清
体裁：七言绝句

不旁枝复不妖花，种得应从净饭家。昨夜水仙出听讲，刚闻是妙法莲华。
泛舟昆明湖遂至玉泉·其一
作者：弘历
朝代：清
体裁：七言绝句

霜落沧波彻底清，延缘一棹泛昆明。饱看朔塞山开画，静鉴秋湖水濯缨。
泛舟昆明湖遂至玉泉·其三
作者：弘历
朝代：清
体裁：七言绝句

位置溪村率就成，披来卷轴百千横。本缘寓重农桑意，引胜还娱揽结情。
泛舟昆明湖遂至玉泉·其二
作者：弘历
朝代：清
体裁：七言绝句

烟波澹沲玉河连，欲试山房第一泉。依旧菰蒲沙渚畔，只添些子是苍然。
泛舟游惠山即景杂咏·其一
作者：弘历
朝代：清
体裁：七言绝句

川路遥看见惠山，轻云淡日蔚孱颜。遄飞吟兴于何是，祇在泉流峰峙间。
泛舟游惠山即景杂咏·其三
作者：弘历
朝代：清
体裁：七言绝句

寄畅园中小憩迟，�红梅白鬯春姿。林泉别我三年矣，似曰无他祇待诗。
泛舟游惠山即景杂咏·其二
作者：弘历
朝代：清
体裁：七言绝句

烟溪暂泊换轻舟，两岸麦苗绿似油。致我欣然诚在此，宁徒留意为清游。
泛舟游惠山即景杂咏·其四
作者：弘历
朝代：清
体裁：七言绝句

精蓝西转有禅庵，啜茗听松此最堪。叠韵宁辞绮语过，前三三复后三三。
泛舟玉河至玉泉
作者：弘历
朝代：清
体裁：五言律诗

月馀未经历，雨后一沿洄。拍棹水声去，逼篷山色来。插秧千亩润，锁叶几林才。望杏瞻蒲里，观农实慰哉。
泛舟玉河至静明园三首·其一
作者：弘历
朝代：清
体裁：七言绝句

玉带长桥接玉河，雨馀拍岸水增波。静明园古林泉秀，便趁清閒一晌过。
泛舟玉河至静明园三首·其三
作者：弘历
朝代：清
体裁：七言绝句

吴越曾经风物探，每教位置学江南。请看耕织图中趣，一例豳风镜里涵。
泛舟玉河至静明园三首·其二
作者：弘历
朝代：清
体裁：七言绝句

两旁溪町夹长川，稚稻抽秧千亩全。意寄怀新成七字，绿香云里放红船。
泛舟由玉河至昆明湖即景咏景龙评诗事
作者：弘历
朝代：清
体裁：七言律诗

玉河冻解可乘船，沿入昆明镜里天。即景恰当正月晦，选诗那学景龙年。夸奢早戒石鲸渚，怪诞还嗤劫火烟。当日考功称独步，横汾节令岂其然。
泛舟由玉河至玉泉山登陆往驻香山静宜园沿途即事得六首·其一
作者：弘历
朝代：清
体裁：七言绝句

静宜未到又经年，偷暇聊游首夏天。且喜玉河新水足，顺途便一泛兰船。
泛舟由玉河至玉泉山登陆往驻香山静宜园沿途即事得六首·其三
作者：弘历
朝代：清
体裁：七言绝句

缆牵倏至界河楼，目已游之漫系舟。却愧无端多构筑，似兹间置笑何由。
泛舟由玉河至玉泉山登陆往驻香山静宜园沿途即事得六首·其二
作者：弘历
朝代：清
体裁：七言绝句

桥横玉带别湖河，课织观耕揽结多。插遍稻秧蚕上簇，活图画里漾舟过。
泛舟由玉河至玉泉山登陆往驻香山静宜园沿途即事得六首·其五
作者：弘历
朝代：清
体裁：七言绝句

入东门便出西门，夹路菁葱快目存。麦已穗抽黍苗茁，农功今日略堪论。
泛舟由玉河至玉泉山登陆往驻香山静宜园沿途即事得六首·其六
作者：弘历
朝代：清
体裁：七言绝句

霖潦昆明艰受诸，导流南下别开渠。凭舆经过观工就，惟是勤民念切予。
泛舟由玉河至玉泉山登陆往驻香山静宜园沿途即事得六首·其四
作者：弘历
朝代：清
体裁：七言绝句

玉泉泊舫换轻舆，竟过名园弗憩诸。遥识香山待题句，此间姑舍亦应如。
泛舟由玉河至石舫·其一
作者：弘历
朝代：清
体裁：七言绝句

玉泉游目驾言旋，遂放玉河顺水船。万寿山光翠迎面，便途得为小留连。
泛舟由玉河至石舫·其三
作者：弘历
朝代：清
体裁：七言绝句

画舫行来石舫边，便因登岸小夤缘。回头却顾缆维处，孰是能迁孰不迁。
泛舟由玉河至石舫·其二
作者：弘历
朝代：清
体裁：七言绝句

耕织图前荡桨过，耕犁织杼候无讹。水村也足农桑趣，那向吴中较若何。
泛舟登石舫
作者：弘历
朝代：清
体裁：五言律诗

月牖居然迥，风帆了不移。换舟仍隔岸，登陆复临涯。水态云容静，浮深泳广宜。桡声去远寂，离即一为思。
泛舟石湖作
作者：弘历
朝代：清
体裁：五言律诗

潮来接天水，春入悦鸥凫。柳影金丝蘸，兰漪碧练铺。四时风月有，万古利名无。怪底䲭夷子，从兹入五湖。
泛舟自西海至万寿寺·其一
作者：弘历
朝代：清
体裁：七言绝句

堤柳汀蒲带涨痕，蝉声嘒不厌清喧。麦庄十里轻舟疾，似泛江南烟雨村。
泛舟自西海至万寿寺·其三
作者：弘历
朝代：清
体裁：七言绝句

招提门枕碧溪流，月相瞻依偶憩留。忆我当年题句处，假山松栝绿阴稠。
泛舟自西海至万寿寺·其二
作者：弘历
朝代：清
体裁：七言绝句

雨过溪风送晓寒，西峰迤逦濯巑岏。舟行不与山为别，何事香山面北看。
泛舟自西海至万寿寺·其四
作者：弘历
朝代：清
体裁：七言绝句

禅关自是忘机处，我到禅关我并忘。柳岸舣舟因得句，谁从衲侣问真常。
泛舟至圣化寺·其一
作者：弘历
朝代：清
体裁：七言绝句

万泉十里接西湖，两度舟行忧喜殊。一夜甘霖盈尺泽，高原下隰总回苏。
泛舟至圣化寺·其三
作者：弘历
朝代：清
体裁：七言绝句

润逼林轩露气濛，捲帘天水净长空。黄庭七字何须悟，人在和风霁月中。
泛舟至圣化寺·其二
作者：弘历
朝代：清
体裁：七言绝句

两岸溪田一水通，维舟不断稻花风。课耕农父蓑台笠，只此忧欣尔我同。
泛舟至影湖楼·其一
作者：弘历
朝代：清
体裁：七言绝句

一水原通界水门，内高外下蓄泉源。略提闸版舟随放，势拟建瓴意自存。
泛舟至影湖楼·其一
作者：弘历
朝代：清
体裁：七言绝句

饱看山态看水态，恰有轻舻候岸边。此是玉泉胜常处，静明两字注真诠。
泛舟至影湖楼·其三
作者：弘历
朝代：清
体裁：七言绝句

未至湖楼许久时，既来小坐亦云宜。旧题一冉巡檐读，新咏何尝不似斯。
泛舟至影湖楼·其三
作者：弘历
朝代：清
体裁：七言绝句

舟到何曾引去风，楼窗凭亦与舟同。迤南一带荷犹盛，时有香飔递座中。
泛舟至影湖楼·其二
作者：弘历
朝代：清
体裁：七言绝句

船行下水迅如飞，敏捷裴家是也非。缀景湖心楼自有，足供骋目异崔巍。
泛舟至影湖楼·其二
作者：弘历
朝代：清
体裁：七言绝句

闸门聊趁建瓴流，棹出无须更换舟。回望玉峰高下景，都呈画向影湖楼。
泛舟至影湖楼·其四
作者：弘历
朝代：清
体裁：七言绝句

湖里看楼影在水，楼中寻影祗空湖。谁他谁我谁宾主，一切虚名视此夫。
泛舟至影湖楼·其四
作者：弘历
朝代：清
体裁：七言绝句

满天风物报新秋，荡漾光中骋目游。此地宜参无上乘，一空万有影间流。
泛舟至影湖楼杂咏四绝句·其一
作者：弘历
朝代：清
体裁：七言绝句

石筑园墙即水关，进船放闸片时间。影湖楼又经年别，揽胜端因雨后閒。
泛舟至影湖楼杂咏四绝句·其三
作者：弘历
朝代：清
体裁：七言绝句

鸣榔片刻到湖心，拾级登楼具四临。一例搜吟异今昨，山还围绕水还深。
泛舟至影湖楼杂咏四绝句·其二
作者：弘历
朝代：清
体裁：七言绝句

墙内水高墙外低，建瓴舟势迅飞蹄。玉峰塔一回头望，绿锦云端星汉齐。
泛舟至影湖楼杂咏四绝句·其四
作者：弘历
朝代：清
体裁：七言绝句

来往无舟路不通，蓬莱楼阁海当中。求仙即此非难事，吹去那愁舶趠风。
泛舟至瀛台即景三首·其一
作者：弘历
朝代：清
体裁：七言绝句

玉蝀新脩饮练横，轻舟直拟达仙京。由来太液一池水，三海何人浪与名。
泛舟至瀛台即景三首·其三
作者：弘历
朝代：清
体裁：七言绝句

补植高桐出老枝，团阴障暑绿参差。墨壶书策三庚静，正是当年敬业时。
泛舟至瀛台即景三首·其二
作者：弘历
朝代：清
体裁：七言绝句

黄头缓着荡兰桡，为爱芳荷浥露饶。袭袭清香无近远，蓬瀛犹在锦云标。
泛舟至玉泉山·其一
作者：弘历
朝代：清
体裁：七言绝句

一水通源溯碧川，菜花欲败柳吹棉。北方候冷兼逢闰，四月秧针未刺田。
泛舟至玉泉山·其三
作者：弘历
朝代：清
体裁：七言绝句

山翠迎船自近人，庾开府一例清新。若非好雨回青垄，我亦何心撰胜辰。
泛舟至玉泉山·其二
作者：弘历
朝代：清
体裁：七言绝句

入画偏欣耕织图，鸣机声里过飞舻。醉鱼逐侣翻银浪，野鹭迷群伫绿蒲。
泛舟至石舫登陆游万寿山诸胜
作者：弘历
朝代：清
体裁：古风

昆明湖漭沆，舟行图近逸。片刻至石舫，虽止谁或尼。济胜还揽胜，山色清而谧。肩舆薄言登，造顶亦何必。夏节风日炎，仆人白汗出。
泛舟西湖·其一
作者：弘历
朝代：清
体裁：七言绝句

雨霁明湖泛彩舟，漪流霭霭惠风柔。评情淡且文于画，拟色绿还清胜油。
泛舟西湖·其三
作者：弘历
朝代：清
体裁：七言绝句

何处轻舟不泛湖，今朝领略迥然殊。漫云西子无多子，兴会随人自取夫。
泛舟西湖·其二
作者：弘历
朝代：清
体裁：七言绝句

图画四围天与开，沿堤绿柳间红梅。湖心忽讶青莲涌，却是北高峰影来。
泛舟西湖·其四
作者：弘历
朝代：清
体裁：七言绝句

佳丽山光接水光，都参画鹢镜中央。乱头粗服犹唐突，正是唐宫闹扫妆。
泛舟西湖之作
作者：弘历
朝代：清
体裁：五言律诗

一夜淋漓雨，晓停云尚浓。湖开新绮縠，山隐旧芙蓉。飒润迎吟面，清澄映俯胸。昨来晴景熟，创得喜斯逢。
泛舟西湖即景杂咏八首·其一
作者：弘历
朝代：清
体裁：七言绝句

西湖自是宜舟处，风静波恬舟更宜。最爱六桥阿那畔，兰桡缓著漫前移。
泛舟西湖即景杂咏八首·其七
作者：弘历
朝代：清
体裁：七言绝句

内湖水与外湖连，小堰侵湖半作田。一系节宣一穑事，酌中两利颇难权。
泛舟西湖即景杂咏八首·其三
作者：弘历
朝代：清
体裁：七言绝句

丽日轻风畅好春，苏堤花柳净无尘。那禁即景生清悦，无易由言爱一嚬。
泛舟西湖即景杂咏八首·其二
作者：弘历
朝代：清
体裁：七言绝句

南高峰复壮高峰，倒景都呈镜里容。浓抹淡妆称未雅，合称青色两芙蓉。
泛舟西湖即景杂咏八首·其五
作者：弘历
朝代：清
体裁：七言绝句

清绝孤山最是梅，梅花谢矣客方来。恰知傲世多神解，未许尘缘共往回。
泛舟西湖即景杂咏八首·其八
作者：弘历
朝代：清
体裁：七言绝句

四面湖山美景投，往来每漾紫霞舟。蚕忙因为催归辔，肯恋怡情此重留。
泛舟西湖即景杂咏八首·其六
作者：弘历
朝代：清
体裁：七言绝句

清词逸笔久膻芗，说项坡翁意更长。不是为人浑为已，葆祠都伴水仙王。
泛舟西湖即景杂咏八首·其四
作者：弘历
朝代：清
体裁：七言绝句

白芷青蒲已覆波，暮春初节俨清和。乍疑去岁昆明上，浴佛诗成泛玉河。
泛舟见荷花初开
作者：弘历
朝代：清
体裁：七言律诗

重探芳丛泛御湖，清和瀛海即清都。何须画里徐兼李，不染人间紫与朱。六月春光花有信，一枝风韵露凝珠。恰如洛浦初逢处，未许身边小玉扶。
泛舟见荷花始开
作者：弘历
朝代：清
体裁：七言律诗

御园早见满湖花，今日山庄始放葩。因悟常年荣久驻，率由过节谢饶赊。求信尺蠖何妨屈，避雨双鸳喜入霞。寄语卉中君子者，一时晚遇底须嗟。
泛舟过万寿寺即景杂咏·其一
作者：弘历
朝代：清
体裁：七言绝句

溪路高梁一漾舟，来牟夹岸绿盈畴。云容水态不相厌，画意诗情分与投。
泛舟过万寿寺即景杂咏·其三
作者：弘历
朝代：清
体裁：七言绝句

小参白业记前遭，风利今朝稳送艘。松栝假山应好在，待予长夏听寒涛。
泛舟过万寿寺即景杂咏·其二
作者：弘历
朝代：清
体裁：七言绝句

静坐閤闾俯碧湲，布帆无恙度禅关。山僧候驾遥相望，孰是匆匆孰是閒。
泛舟过万寿寺即景杂咏·其四
作者：弘历
朝代：清
体裁：七言绝句

閒置亭台种柳株，欲将胜槩拟西湖。好春应为同民乐，能乐伊谁白与苏。
泛舟过北远山村
作者：弘历
朝代：清
体裁：七言律诗

放眼山村水郭间，轻帆聊趁片时閒。春阑曲岸霏红雪，雨歇遥岑濯绿鬟。蓑笠农人浸种去，钩筐妇女采桑还。苾刍消得无忧喜，一卷楞伽独掩关。
泛舟过御河桥至春耦斋·其一
作者：弘历
朝代：清
体裁：七言绝句

荡桨轻舟漾镜空，石桥新葺饮长虹。芟除芦苇滋荷芰，去恶兴贤意寓中。
泛舟过御河桥至春耦斋·其二
作者：弘历
朝代：清
体裁：七言绝句

丰泽园西池上屋，新名春耦每临之。习耕罢固无多子，较雨量晴到此时。
泛舟长江夕景
作者：弘历
朝代：清
体裁：古风

轻漪不动阳侯风，金山楼阁涵镜空。长江万里渺何极，似太液池西苑中。此时此景孤岂可，画舫真如天上坐。那须箫鼓振铿锵，惟爱縠纨呈澹沲。是时金乌傍晚舂，一轮十丈玫瑰红。沧波纳日才瞥眼，苍凉冥合万化同。浮玉周游忽一转，轩飞逸兴复不浅。炬树歌船亦底为，印公苏老应能辨。
泛舟长河至乐善园二首·其一
作者：弘历
朝代：清
体裁：五言律诗

轻舟溯碧川，秋晓气澄鲜。遇胜何妨止，言寻属偶然。林泉既幽静，座席得周旋。却顾曾题句，流阴隔两年。
泛舟长河至乐善园二首·其二
作者：弘历
朝代：清
体裁：五言律诗

来稀似初到，去矣且教迟。清閟孰过此，雅宜亦在兹。秋蝉无俗韵，乔木有疏枝。应借高人隐，吾安用尔为。
泛舟长河过万寿寺
作者：弘历
朝代：清
体裁：古风

龙见将常雩，致斋返紫禁。兰舟过照园，秀木张清荫。问景谢今步，领要忆前吟。却非辟异端，吾不为已甚。
泠然阁
作者：弘历
朝代：清
体裁：古风

云搆据霞标，月天栖岭复。此中亦何胜，千峰在吾目。谷口幽籁动，泠然吹发绿。玉女洗头盆，可以供濯沐。奚事羡禦寇，旬五劳仆仆。
泠然阁
作者：弘历
朝代：清
体裁：五言律诗

山上则平屋，面前亦远洲。御风惟禦寇，画水是营丘。淡处堪澄虑，豁如真畅眸。缘梯向南降，降乃识为楼。
泠然阁
作者：弘历
朝代：清
体裁：五言律诗

岩楼倚半空，月宇纳天风。揽景真无尽，会心迥不同。石泉银泻峡，蕙草绿抽丛。壶里年常静，人间春渐融。
泠然阁
作者：弘历
朝代：清
体裁：古风

崥崹小平处，翼然有虚榭。玲珑菁葱蔚，古松出石罅。八音听繁会，捲岭天风下。禦寇仙若斯，宋玉讽岂藉。
泠然阁
作者：弘历
朝代：清
体裁：七言绝句

无论涧底与林巅，都有清声到座边。我自箕畴协蒙圣，御风何羡彼泠然。
泠然阁
作者：弘历
朝代：清
体裁：古风

曰阁必据高，既高风易受。四时气或异，阁乃恒斯有。即景当为条，泠然益和厚。万物无不被，列子嗤享帚。
泠然阁
作者：弘历
朝代：清
体裁：古风

有壑必有岭，高低理固然。山庄据一干，其分支百千。自楼降东岭，岩阁复面前。得风向题额，其名曰泠然。古柏及苍松，御以行总仙。我适与之同，襟袖无尘缘。趣典披清佳，数举岂不鲜。
泠然阁
作者：弘历
朝代：清
体裁：古风

有松抱石生，有石凭空住。如此松石间，诘曲寻欹路。西巘渐以高，东谷渐以赴。崥崹得小坪，杰阁凌虚据。拟之御风行，禦寇知其故。
泠然阁
作者：弘历
朝代：清
体裁：古风

横岭隔东西，高下各殊视。西高半天楼，东下雨花室。有高必有下，万殊惟一理。兹值春日佳，昔曾山庄拟。塞内外何殊，岭东西一耳。而吾每多言，躁不待人鄙。高阁镇泠然，扫之乃所以。
泠然阁
作者：弘历
朝代：清
体裁：古风

泠然阁在东，半天楼在西。一岭为之隔，升降循山蹊。大似避暑庄，创得栴檀兮。西升东降必，春风秋月齐。何以知其然，南华披示倪。
泠然阁
作者：弘历
朝代：清
体裁：古风

游山思小憩，高阁翠微里。下临无地虚，仰视诸天咫。非风松亦鸣，有石云同起。即目不遑他，会心率于此。精义一以契，常言亦佳矣。
泠然阁
作者：弘历
朝代：清
体裁：古风

石诡松益奇，山峻风偏峭。披襟坐虚阁，天籁动万窍。偶此方外方，究其妙中妙。
泠然阁
作者：弘历
朝代：清
体裁：七言绝句

虚斋映日常含暖，古树无风亦有声。置此高怀一晌去，朅来仍是昔年情。
泠然阁
作者：弘历
朝代：清
体裁：七言律诗

飞来高阁倚嶕峣，飒沓为佳旷以昭。旬五底须徵故事，春中好是遇花朝。绿霏红滴初经雨，蝶蠕禽䀪总报韶。坐此却宜抛绮句，惟馀颢气与相招。
泠然阁
作者：弘历
朝代：清
体裁：五言律诗

高阁搴窗幔，泠然左右披。恰欣曦暖际，已是律回时。拂柳将开眼，催梅乍启思。春风风人处，吾愿扩充之。
泠然阁二首一韵·其一
作者：弘历
朝代：清
体裁：七言绝句

西升东降率从例，山半层楼可憩停。太古个中殊节候，惠风到此祗泠泠。
泠然阁二首一韵·其二
作者：弘历
朝代：清
体裁：七言绝句

升降虽如殊日月，试思磨面蚁行停。清风飒沓松间落，那识虚传列子泠。
泠然阁口号
作者：弘历
朝代：清
体裁：七言绝句

径寻松抱石萦穿，阁筑山腰憩息便。自喜清风满襟袖，春暄无碍此泠然。
波光
作者：弘历
朝代：清
体裁：七言绝句

风来披喜靴纹细，籁息开呈鉴影虚。静定其间动亦定，吾心一例与如如。
波罗河屯
作者：弘历
朝代：清
体裁：七言律诗

去当八月未留句，回值九秋一属词。廿日景光异尔许，百年荏苒率如斯。千村穫罢登场稔，诸部遣还沐赏怡。过岭今朝弗乘马，高龄遵养亦其宜。
波罗河屯作
作者：弘历
朝代：清
体裁：七言律诗

塞馆清凉车驾停，仰流鳞集众藩屏。亦咨力穑秋称好，更喜攻驹境永宁。长计何须誇绝幕，恩柔遂以抚来庭。寻常视此殊艰致，谟烈躬承勉德馨。
波罗河屯即景
作者：弘历
朝代：清
体裁：五言律诗

旧城今不见，新户日加增。难考金元迹，欣看稼穑登。黄云一谷满，素节仲秋凭。笔架矗东壁，问谁倚笔能。
波罗河屯行宫作
作者：弘历
朝代：清
体裁：七言律诗

一谷轻寒破晓风，几湾流水溯源通。已看别馆行来近，且喜山田报处丰。过雨秋苔依砌绿，含霜野果缀枝红。底缘到此多吟兴，笔架三峰正峙东。
波罗河屯行宫作
作者：弘历
朝代：清
体裁：七言律诗

塞垣秋狝薄言归，别馆才经廿日违。便有迎人三径菊，更欣送暖一窗晖。兴馀豪处应还澹，思不纷时可入微。试看满庭张锦树，风来落叶亦霏霏。
波罗河屯行宫作
作者：弘历
朝代：清
体裁：古风

秋日散清辉，秋空澄碧落。我意与之然，去来何执著。寒花步今径，阴树褰昔幕。会心足希夷，容膝且宽绰。是处有缥缃，无妨读书乐。
波罗河屯行宫即事·其一
作者：弘历
朝代：清
体裁：七言绝句

云里遥看笔架峰，到来行馆憩从容。鹘师狗监先来候，甫草山犹隔几重。
波罗河屯行宫即事·其三
作者：弘历
朝代：清
体裁：七言绝句

秋宇刚欣霁色䨑，西山荟蔚复凄凄。宣传支帐寻高阜，今夜恐防雨涨溪。
波罗河屯行宫即事·其二
作者：弘历
朝代：清
体裁：七言绝句

一株松树满庭阴，可识离宫岁月深。揽镜霜华略增昔，于中不改继绳心。
波罗河屯行宫即景
作者：弘历
朝代：清
体裁：古风

山峰过笔架，谁欤凌鲍谢。河屯到波罗，谁欤演檀那。由来名象曾何关，梵言华语都须删。太古以来此川野，数宇行宫葱茜间。风清月白镇如是，那识客往与客还。
波罗河屯行宫叠旧岁韵
作者：弘历
朝代：清
体裁：古风

白云背塞垣，红叶间村落。流来内地民，日久成土著。何敢誇奠瓯，惟是钦调幕。连朝阅丰收，劭农心为绰。别馆景依然，静憩饶清乐。
泥滑刺
作者：弘历
朝代：清
体裁：古风

泥滑刺，马不前，十步九跌防危颠。忽然于此忆乘船，囊橐满载蒲帆悬。设如江上遇石尤，泊岸守候空留连。安得陆行者每值晴，舟行者风顺便。又愿四月天晴于育蚕家，雨于莳秧田。天地之大，人犹有憾焉。掷笔不复道，停鞭且咏渐车篇。
注经台行馆作
作者：弘历
朝代：清
体裁：七言律诗

平野祠堂疑信徵，云惟郑氏注经曾。固殊贾董治乱策，颇胜毛韩议论兴。何事其傍栋宇建，更教此外榭台增。设如呼起斯人问，行馆于斯应不应。
注经台行馆六韵
作者：弘历
朝代：清
体裁：七言排律

几宇丛祠野甸隅，康成往迹试评乎。贾生以后殊董子，秦火之馀赖汉儒。一室操戈多异论，出奴入主不同趋。网罗喜尔犹精核，囊括删他有秽芜。学者识归洙泗路，行人欣遇费蒙途。何来馆舍于傍建，不说事成深惭吾。
泰安县四贤祠行馆作
作者：弘历
朝代：清
体裁：五言律诗

背指岱宗峻，虔登已祝釐。吉行五十里，驻傍四贤祠。惟愧所无逸，而犹默有思。诸人高蹈者，未必肯于斯。
泽兰堂
作者：弘历
朝代：清
体裁：七言律诗

书堂何有有藏书，取便披观总起予。题额宁同国风咏，会心如与善人居。水流山峙常无尽，秋夕春朝每相于。最爱北山横一坐，云烟变幻罨冰疏。
泽兰堂
作者：弘历
朝代：清
体裁：七言律诗

翡翠兰苕琳渚旁，斯干择向搆书堂。依然濠濮会心处，邈尔澧沅称物芳。侈迹非关学汉苑，别名祗合号都梁。摛毫拟欲因成赋，却愧文通五色章。
泽兰堂六韵
作者：弘历
朝代：清
体裁：五言排律

泽畔有幽居，兰芳袭素裾。滋宁须九畹，趣合在三馀。楚客佩怀彼，风人觿警予。闻香还耐久，竟体且纡徐。味道迟朱鸟，含经避白鱼。摛毫常得句，惟是惭虚车。
泽春轩
作者：弘历
朝代：清
体裁：七言律诗

散步书轩觌西迎，泰初两字额题楹。岂期下应从如草，亦欲旁通静以情。画入一窗展山峙，声澄万籁祇泉鸣。鼠姑几朵留春色，怜尔依然善副名。
泽春轩遣闷作
作者：弘历
朝代：清
体裁：古风

去岁轩中吟遣闷，麦穗待雨灌浆饱。今年轩中吟遣闷，麦未吐穗滋苗好。清和之月此来同，苗穗遇闰殊迟早。而予望雨同一愁，敢云十日期犹杳。轩乎轩乎泽美春，尽美尽善吾怀殷。得陇望蜀欲无尽，欲多致愁多亦真。
泽春轩遣闷作
作者：弘历
朝代：清
体裁：七言律诗

泽春今岁泽真好，入夏云生每作风。诚恐因循失美望，故教辗转切忧忡。躁怀自哂欠涵养，廑念无非祈屡丰。傍晚山云弥四宇，庶几霶霈听宵中。
洋菊
作者：弘历
朝代：清
体裁：七言律诗

海西奇种晚秋丛，标节含芳迥鲜同。绘帧早添新物色，瓦盆不改旧家风。瀼瀼露泛霞觞紫，晭晭曦承伞盖红。蓦地若逢陶徵士，柴桑应未识篱东。
洗心亭
作者：弘历
朝代：清
体裁：五言绝句

一例流泉俯，色声清以沉。自知洗不尽，切切爱民心。
洗心亭
作者：弘历
朝代：清
体裁：七言绝句

云栖春月洗心回，又见虚亭此处开。半晌徘徊艰着语，孰为过去孰为来。
洗心亭
作者：弘历
朝代：清
体裁：五言绝句

亭下有流水，强名曰洗心。藉无识水者，洗处向谁寻。
洗心亭
作者：弘历
朝代：清
体裁：七言绝句

亭在波心心彻波，去年此际觉无何。楣檐四面皆题句，却笑洗来心已多。
洗心亭
作者：弘历
朝代：清
体裁：五言律诗

亭子山房侧，题檐号洗心。水周八面澈，竹护四邻深。空翠波间落，秋阳峰罅临。云栖同异处，明岁试重寻。
洗心亭
作者：弘历
朝代：清
体裁：七言绝句

寺左山房清可寻，方池四柱翼然临。试泉片刻图悦性，熟路行来早洗心。
洗心亭
作者：弘历
朝代：清
体裁：七言绝句

渐入绿云轮尺篁，洗心亭子个中藏。墨名儒行题额者，彖传能知十一章。
洗心亭
作者：弘历
朝代：清
体裁：五言律诗

源远落山泉，疏治历几年。园中百溪始，池里一亭悬。可唤虚明镜，无资大小弦。时时勤涤照，即是洗心诠。
洗心亭
作者：弘历
朝代：清
体裁：七言绝句

溪亭虚俯碧玻瓈，来往鱼游荇藻萋。待欲洗心心那洗，已飞遐想到云栖。
洗心亭
作者：弘历
朝代：清
体裁：七言绝句

灵源不冻湛华空，生翠筠篁入影丛。借得云栖题额字，境观虽异洗心同。
洗心亭
作者：弘历
朝代：清
体裁：七言绝句

鉴水虚亭一径通，洗心将谓浙庵同。玩辞藏密分明道，乐地原多名教中。
洗心亭
作者：弘历
朝代：清
体裁：古风

青莲宇侧畔，跨池有亭子。池水近泉源，苓香浸石髓。四季花尚开，千竿竹犹美。倒影净接空，含虚澄到底。谁云此洗心，见此心先洗。
洗心亭·其一
作者：弘历
朝代：清
体裁：七言绝句

一脉源源自不穷，有亭如翼据当中。设云此是洗心处，何事去年此意同。
洗心亭·其一
作者：弘历
朝代：清
体裁：七言绝句

万事由来心作主，两言亭子额檐簪。蓦然欲问两言者，心洗亭乎亭洗心。
洗心亭·其一
作者：弘历
朝代：清
体裁：七言绝句

介然四柱小池临，屡举名称曰洗心。亭洗心乎心自洗，个中宾主尚应斟。
洗心亭·其一
作者：弘历
朝代：清
体裁：七言绝句

俯碧临流又一时，皤然殊昔发添丝。迩来望雨心增闷，问尔安能洗去之。
洗心亭·其一
作者：弘历
朝代：清
体裁：七言绝句

四柱孤亭俯碧浔，既清以静窈而深。便教掬尽是间水，那洗忧民一片心。
洗心亭·其一
作者：弘历
朝代：清
体裁：七言绝句

四面虚亭绕碧池，洗心两字久名兹。设云心在腔子里，试问如何得洗之。
洗心亭·其一
作者：弘历
朝代：清
体裁：七言绝句

绿竹猗玕绕镜池，到来惟惜步前移。觅心了不可得处，应是洗心已竟时。
洗心亭·其一
作者：弘历
朝代：清
体裁：七言绝句

缁衣窃得羲经语，亭子云栖额雅名。我亦于斯每留什，为儒为释漫分明。
洗心亭·其一
作者：弘历
朝代：清
体裁：七言绝句

翠竹红花各洒然，水亭好是绝尘缘。松门更有真佳处，悦性山房可试泉。
洗心亭·其二
作者：弘历
朝代：清
体裁：七言绝句

万事由心理不讹，即云能洗亦非他。心如洗矣宁须再，责实循名又作么。
洗心亭·其二
作者：弘历
朝代：清
体裁：七言绝句

佳名津逮自云栖，南北由来庄论齐。明岁巡杭应再到，便当七字一般题。
洗心亭·其二
作者：弘历
朝代：清
体裁：七言绝句

君子洗心退藏密，羲经早已著精辞。云栖墨者窃灵耳，莫谓吾兹效彼为。
洗心亭·其二
作者：弘历
朝代：清
体裁：七言绝句

小池亭子中心占，不到一尘洗以清。石架桧枝屈成户，山房悦性试泉迎。
洗心亭·其二
作者：弘历
朝代：清
体裁：七言绝句

数典云栖亦久年，重儓何用屡题笺。譬如洒扫净其室，一净宁当洒扫捐。
洗心亭·其二
作者：弘历
朝代：清
体裁：七言绝句

既已洗之那重洗，彼仍有说譬之水。然当儒者勉四勿，譬扫尘宁一扫止。
洗心亭·其二
作者：弘历
朝代：清
体裁：七言绝句

祛却尘心悦性灵，禽言听似摩诃声。明年再到云栖寺，待问山亭可尔能。
洗心亭·其二
作者：弘历
朝代：清
体裁：七言绝句

纵引吟思是静思，云端半亩渫天池。洗心并且无心洗，妙合兹亭乃在兹。
洗心亭·其二
作者：弘历
朝代：清
体裁：七言绝句

谩称数典浙中为，浙者又将孰作师。却笑吾儒忘本色，让他墨氏举羲辞。
洗心亭二首·其一
作者：弘历
朝代：清
体裁：七言绝句

洗心亭学云栖寺，一例临池四柱孤。彼尚有僧心可洗，无僧此则并心无。
洗心亭二首·其二
作者：弘历
朝代：清
体裁：七言绝句

身是菩提心似镜，洗如拂拭去尘埃。和南六祖真傅法，无物由来一语该。
洗心亭口号
作者：弘历
朝代：清
体裁：七言绝句

寺侧溪亭曰洗心，洗心心洗义难寻。三三两两原胥幻，七字徒成解闷吟。
洗心亭口号
作者：弘历
朝代：清
体裁：五言绝句

心非心自尔，洗弗洗由吾。何必云栖寺，还资木串珠。
洗心亭口号·其一
作者：弘历
朝代：清
体裁：七言绝句

碧云寺左有佳处，亭子洗心两字题。水镜澄含霜箨影，一时数典到云栖。
洗心亭口号·其二
作者：弘历
朝代：清
体裁：七言绝句

青春两度寻山径，瞥眼冬初坐水亭。试问莲池七笔里，可能勾得此无停。
洗心亭效苏轼体
作者：弘历
朝代：清
体裁：古风

亭子水之心，因而欲心洗。万事心所为，洗岂外夫彼。然则心洗心，实类水洗水。譬如指触物，指艰自触指。以我云即我，亦弗异乎此。迷头认影者，颠倒无一是。数典自云栖，误匪由我始。
洗心室
作者：弘历
朝代：清
体裁：七言绝句

今朝昨日改观眸，润濯园林绿似油。乐不在斯原在彼，一天嘉霔洗心愁。
洗心室
作者：弘历
朝代：清
体裁：七言绝句

籞园偶尔学衡茅，佳致还同安乐巢。几暇洗心退藏密，便因洁静玩羲爻。
洗桐
作者：弘历
朝代：清
体裁：古风

入夏桐影圆，童童覆阶戺。清吹与疏滴，时送纱窗里。何来白乳流，偏不于柳杞。污腻绿玉皮，渐渍青丝理。呼童汲井华，澡雪一为洗。特生意洒然，不洁去西子。黄蜂辞条端，白鹤来枝底。乃知声应间，理固有所以。既无待凤怀，亦岂因琴毁。古人有同心，朅忆倪高士。
洗秋阁
作者：弘历
朝代：清
体裁：七言绝句

惠山园里洗秋阁，八柱玲珑水一方。即景飒然成小坐，当前妙趣悟蒙庄。
洗象歌咏宋宣和端石砚
作者：弘历
朝代：清
体裁：古风

宣和博古通儒释，选材制砚凿端石。命工刻作洗象图，不述圣经述佛迹。应知洗象寓色空，而何通金启金隙。汴梁富丽一朝尽，可怜龙宾埋瓦砾。是谁得之谁用之，依旧无言演梵筴。
洗车雨
作者：弘历
朝代：清
体裁：五言律诗

迩日觉婪热，蒸为雨洗车。晴来逾半月，润处利高畬。谁咏杜家句，惟筹农者书。驱炎顿生爽，对景意清舒。
洙河
作者：弘历
朝代：清
体裁：七言绝句

祥流知自孔林来，万古儒风此溯洄。释奠摅诚犹未巳，椒浆应再酹金罍。
洙泗书院
作者：弘历
朝代：清
体裁：五言律诗

鸾音辞阙里，欲去更迟迟。泗水瞻书院，春风想圣师。自从传凤躅，谁敢设皋比。南望林庐近，神灵来往时。
洛神赋题句
作者：弘历
朝代：清
体裁：五言排律

恺之洛神赋，前后两成骈。非喻积薪后，重徵数典前。旧原讶缥缈，新更致疑然。别卷李家迹，何标陈代年。白描允非也，粉本亶诚焉。总出隋唐上，堪珍元宋传。虽非常侍体，可拟步兵肩。绨凡几馀鉴，石渠佳话诠。底须求刻剑，堪以玩浮川。一合函三相，神传会道筌。
洛阳令
作者：弘历
朝代：清
体裁：古风

湖阳公主帝所敬，苍头倚势恣强横。白昼杀人吏不问，执法却有洛阳令。上怒箠宣宣曰毋，触楹流血非狂愚。此头可折不可叩，汲黯之戆夫何殊。文叔昔日多雄风，威不行令徒尊崇。上笑谓主非所喻，天子不与白衣同。恢廓大度中兴汉，得则多矣失亦半。谓不宜诛箠岂宜，何用赐钱三十万。君不见同时尚有韩司徒，指天画地言粗疏，赐钱礼葬胡为乎。
洛阳道中八韵
作者：弘历
朝代：清
体裁：五言排律

朱暾丽云罕，绛气拂星旃。喜色盈茅屋，欢心历麦田。荣光直北望，华盖迤南连。百雉今雄郡，三河古帝廛。翻经白马寺，呈瑞玉鸡川。柳绿摇秋暖，菊黄擎露圆。山犹围阙塞，庄已失平泉。为想衣冠会，深思治乱缘。
津水早春词用钱陈群韵并寄去命和之
作者：弘历
朝代：清
体裁：古风

香树斋集偶披翻，清虚婉约真除烦。早春津水词更美，正值三月停巡轩。近海民计夙所廑，幸看气象犹饱温。摩肩接踵日辐辏，迎銮出欲空巷村。江南舆情一例笃，为忆诗客安诗魂。当年慵书此阅岁，每有佳句无斧痕。自从归去乐桑苧，直沽塌淀空潺湲。诗筒遐寄俾赓韵，睪然南望纷川原。
津逮亭
作者：弘历
朝代：清
体裁：七言绝句

平流为玉落为珠，亭子临流味静娱。设使于兹秘书读，吾惟一意企唐虞。
津逮亭
作者：弘历
朝代：清
体裁：五言律诗

池馆神祠侧，蔚然别一区。端惟以泉胜，亦自有峰纡。亭子临清泚，云华俯净腴。问予津逮处，谟典望瞠乎。
津逮亭
作者：弘历
朝代：清
体裁：七言绝句

由来水到成渠耳，默坐虚亭会意殊。为政设于斯絜矩，何曾津逮识唐虞。
津逮亭
作者：弘历
朝代：清
体裁：古风

问津忽到源，观水可悟学。过桥步诘曲，小亭楼峃荦。佔毕非我事，敕几有先觉。尚书六卷中，师法垂昭卓。艰哉未逮津，顾名颜愧渥。
洪泽湖
作者：弘历
朝代：清
体裁：古风

具区昨遥望，浩汗含咸池。洪泽兹重临，澒洞撼地维。尾闾有筹画，驾言亲阅之。西瞻天无际，南睎山一丝。蘋末息微风，涛声万马驰。须臾排雪山，拍岸还㠁嵯。渔舟及贾舶，出没银云堆。观者为胆寒，尔乃忘其危。热中名利人，吁嘻可以思。
洪泽湖三依皇祖诗韵
作者：弘历
朝代：清
体裁：七言绝句

遥天无际碧涵虚，为阅金堤立以徐。我有要求岂缘木，那烦里革谏观鱼。
洪泽湖五依皇祖诗韵
作者：弘历
朝代：清
体裁：七言绝句

碧净连天万顷虚，堤工咨度立观徐。可怜渔舫谋生计，不避风涛此捕鱼。
洪泽湖六依皇祖诗韵
作者：弘历
朝代：清
体裁：七言绝句

高堰培高并补虚，砖教易石命为徐。今来历阅工胥蒇，庆慰吾民微禹鱼。
洪泽湖再依皇祖诗韵
作者：弘历
朝代：清
体裁：七言绝句

事在人为语岂虚，崇堤脩筑敢迟徐。重来细阅工坚否，讵为春波看打鱼。
洪泽湖四依皇祖诗韵
作者：弘历
朝代：清
体裁：七言绝句

南巡四度事非虚，洪堰筹安淮及徐。颂致万民益增愧，讵予信实及豚鱼。
洪泽湖恭依皇祖诗韵
作者：弘历
朝代：清
体裁：七言绝句

翠华六度事非虚，昏垫常忧淮与徐。疏导远同神禹绩，至今民免叹为鱼。
洪范九五福之一曰寿联句
作者：弘历
朝代：清
体裁：古风

建极惟皇钦敛锡，遴名合以寿为先。春祺迓贶申寅卜，秋庆胪欢祝亥连。范乃言之范罔越，福维时厥幅无边。黼屏宁寿颂曾阐，琼玺念徵记甫诠。□者人情民所拱，用之皇极主为权。义存法戒一二判，数会耦奇五六骈。伦取相均辟蔡注，常分适配见黄笺。角亢朗象宿居首，酬久谐声畴合田。赞制三星引至万，论新四得凛承天。旬盈帙启筹添海，事纬年经星列躔。冲质含饴承祖顾，廿龄践阼受宗传。丙辰岁首乾隆纪，甲乙科开文武联。祖训共遵耆典布，官常知劝舜廷甄。旂观丁日经帷册，琥荐秋分耤亩鞭。倡凯轩皇阅貔虎，监殷朱氏史丹铅。富加谷数衡民数，教述兴贤重举贤。乐订虞韶吹律嶰，肄行周狝献公豜。诗升元服明禋肇，舞玷黄冠旧制愆。录庋邑丰而宅镐，巡瞻东涧与西瀍。銮临壁府占茅汇，牒衍星潢承瓞绵。周十惠施蠲正赋，当秋柔远赉华筵。勤思惇叙宴宗室，精校武英诲士毡。唐后三通古训式，姬遗六典大猷宣。宝章清篆超殳缪，坛庙鸿仪复豆笾。蜀徼七禽还七纵，周糈三礼暨三铨。台怀西指蜺旌绕，嵩洛中区豹仗还。南服六飞姚狩昉，下河五坝姒功竣。激扬核实陈停牍，宾饯授时象在璿。夬塞中亭畿泽奠，鼎新重壝泰丘圆。一箴多士咸趋雅，再宴降人遂启旃。何意伊犁歌底绩，竟看卫拉授封编。天文地理应测量，阙里岱宗来溯沿。何莫学诗易试帖，其毋用乐混华鞯。綵棚勿设兴犁犊，门户相争戒豸蝉。奉玉荫嘉严土焘，亲词鉴泽应柴烟。平回液凯兼郊劳，扩昄分屯广冶钱。虡始起宫镈出淦，殿成移席碗擎阗。丈寻寸尺水标志，一万五千旗受廛。积潦甸修鲸浪帖，瑰材磬采象山悬。万间庇厦居斯棘，百代崇龛德孰荃。历世臣工登国史，长年士子子京员。久而始敢纪恩敬，慎乃攸司书壁便。釐正勋阶班秩秩，昭垂方策服拳拳。明同厓海古无有，白咏阴山今不然。释菜颁彝合符节，劝耕贵织写胝胼。内曹外吏宜车熟，干满枝回叠毂旋。额济勒归忘路远，兀良哈备笑城坚。汇音统解皆依鉴，贮溯源津实始渊。遥塞戊疆黉并建，垦畬丁赋亩长蠲。豳原旧笃时言语，亭石彝听在剡弦。闰月岂无资口食，胜朝合有表身捐。抚恩背德成两定，养性颐和引大年。引溜淮黄功久著，复雠韩柳议俱偏。羊墙雉堞留都壮，凤翼龙鳞夙案湔。域限兴桓弦设学，勋盟蒙古传攦篇。鳞塘禹治安三浙，兕爵尧辞惠八埏。兵实粮虚诏禄厚，出轻入重好生专。河寻星宿舆图凿，土贡球琳册宝镌。四品金枝爵衎衎，三门石路砥平平。元孙有庆膝上下，储贰之书镜后前。千叟继开养老宴，百年重建辟雍梴。米存俸罚筹日给，光觐烈扬示佛肩。正学诸经科间习，古音每什谱双填。台员兵扫番翎帽，布鲁儿扶妇皓颠。藏外叶经皈化顶，滇南花象请封牵。一王躬觐龙章赐，万岁先覃鸾诏鲜。五十五年治巍焕，八旬八月庆洪延。羲图大衍排中合，伶律黄钟起亿千。德命句周继康富，咸恒词半溯坤乾。上蕲龄算齐骊栗，俯愿臣民各偓篯。开八喜从一更起，奉三凛敕万几虔。敬吟天佑敢曰必，符望惟希初志全。
洪范九五福之三曰康宁联句
作者：弘历
朝代：清
体裁：古风

箕畴五福剩三年，三曰康宁值咏联。天贶益增心益惕，圣龄长茂祜长绵。应言作乂向分传，配礼为亨度所诠。两属形心见其大，上赅寿富义无偏。人皆守道履冲泰，圣乃希天行健乾。一日万几勤秉烛，四郊再享肃陈笾。什馀叠咏诗催钵，八帙翘瞻马控鞭。匪藉杖扶匪藉镜，讵求服饵讵求仙。劳详谕尚廑虔听，免早朝犹儆晏眠。万国咸由首出圣，兆民勤更董官贤。中华凿井耕田庆，外域旧安新附连。不得已还用兵十，谁能去每策勋骈。脱欢元孽分蒙古，瓦剌明衰惧乜先。数世狼貙罴有种，两朝征服叛相缘。拯诸水火非贪地，断若风霆总信天。师以春三二月启，战凭夜廿五人前。伊犁迎路箪壶入，霍集闻风缨组牵。未待饱飞昏破獍，何曾駾走足多蚿。俄罗斯献事重定，固尔札焚碑又镌。四卫心纯邀后福，一麾手握镇中权。弟兄和卓准夷禁，桎梏恩开回部旋。背德不图用征逆，扬威本计久绥边。少能击众资师武，窜失穷追治帅愆。围有援军济有马，窖馀藏米树馀铅。雁行辗转垤寻蚁，虎士啴焞汤沃蝝。寸檄馘呈街揭藁，五城臂使雪屯田。同文译达陀犁史，减赋民输腾格钱。如郡县官釐伯克，得春秋赏采和阗。大宛伻介青丝鞚，布噜耆年白发鬈。二万里遥画戎索，三十载缓染吟笺。苗蛮啸侣戊辰逞，经略讨降己巳传。畴料一宽烦再�，倏闻初恶变终怜。邻蚕鄂什怒耽视，谣猘维桥馋堕涎。搆衅牙交三杂谷，丧家喘聚两金川。板昭首荡功方半，腊岭俄惊孽罔湔。丫口马尼互犄角，木思康萨并攻坚。勒乌围燬雷为炮，噶喇依摧皮作船。门户险空崖刮耳，寨碉破始纆齐肩。凯从辇路桃花制，纛向郊台柳色搴。初创懋功耕且戍，屡随屯练勇而儇。土肥谷熟台湾最，嬉武恬文吏治沿。邪会饰为添弟报，众讧愚奉莠民颠。督均水陆栖鸡翼，势缀北南逞鹘拳。二将股肱新渡海，百人身手旧凌烟。驶真飞棹螺扶鹢，到即开围雀避鹯。大里杙堙无窟此，老衢崎絷乃歼焉。社穷蚊率渠禽二，洋断鲵潜众倍千。星碣告成滦水学，爱祠留镇凤山巅。惩奸惩墨抒详牍，轮岁轮巡莅统员。生熟野番交喜詟，漳泉潮寓各安便。孱王失政叩关请，畺督进兵复国延。铜柱纪功命班旅，丹符弃守合更弦。畏天关羾封囊吁，昭德台承锡土专。越雉肱车躬莫至，金身珠目诏徒捐。乐呈僸佅欢称兕，荣请衣冠宠珥蝉。郡邸亲藩介宁右，宸章御集照瀛壖。赐游禁苑仙庄仰，观礼廱祠夕颢虔。始末两书姚姒册，画图六咏芑薇篇。同时悔罪人来掸，昔岁诛携师下滇。罢战暹罗偕燕席，自归土扈接华鞯。廓喀无故藏边扰，大吏因教我武宣。未示兵威彼乞顺，预朝元会使欢还。丹津瞋吝言成食，沙玛贪谗狡弗悛。福寿梵坛魔逞力，吉祥天母卜兴祆。压攻雨夜军声冠，诱伏深林胜气缠。汲断济咙番境复，桥通热索贼疆遄。枯槎虬卧虹梁借，急涧凫浮犀甲蹇。帕朗古临弥蹴踏，已都尔慑告迍邅。犒师醪米牛羊果，充篚工舆象马蠙。天一统圜爰作记，佛三身示永安禅。岂期德薄馀八帙，竟获恩优赐十全。诚感不知所云矣，益虔惟励日瞿然。
洪范九五福之二曰富联句
作者：弘历
朝代：清
体裁：古风

昨年联句首五福，今岁数期开四春。二曰富当斯继咏，九为畴乃次敷陈。思聪分取事相叶，方谷移将传有伦。万物乐成爰配义，一心知足先安仁。养生为要吴澄阐，好德其基董鼎醇。建本向称国以炽，旁通凯说气之纯。有无勿问不言贵，廪禄在中莫患贫。齿并尚殷人是用，寿而富鲁颂相因。布如正幅音谐律，畐更从宀字转轮。大业多文兼御扆，丰衣足食每书绅。惟天惟地施生锡，若祖若宗积累申。万贮七千馀六百，明追唐汉溯周秦。国储太史氏皆纪，岁报大司农孰臻。帆凑亥仓秋漕粟，亩摊丁赋夏条银。鹾徵池井南淮粤，关首卢瀛海浙闽。洲纳芦商馀力赡，水抽鱼课旧规循。茶收羡利非征榷，屯算栖粮为贴津。竹木税畸岳输宝，田房印券册编鳞。土宜式九周官法，金品惟三禹贡遵。外此厖安无吏牒，爱兹雀跃赴公旬。利开山泽中诚广，境廓幅员外入均。散聚良言宁弗凛，尊亲美报共惟寅。占分星野旋增蚁，图益坤舆会集麋。雉堞羊墙连畚锸，鸠粮雁食贮廛囷。军资弓矢殳矛孑，牧政駓騋骝骆骃。铸局户工达腾格，屯田伊辟越峨岷。三边建学春教籥，七阁藏书夜就筠。东产貂蔘钟气王，西徕骏玉效门宾。琉磺丽纸倭铜泛，交翠暹犀缅象踆。奭训犹思厥贡旅，旦爻恒绎肯膏屯。宗人亲族禄从厚，官秩养廉俸普匀。饷给兵丁胜唐宋，耕差役食逮童侲。恩资红白咸颁镪，育遍黔黄也服袀。世职河山久延赏，太常牲帛洁明禋。天厨燕飨排光禄，星苑游巡�奉宸。表里兴贤褒贡籍，廪租劝学足儒巾。递筹塘卒驿筹骑，运造旗艘哨造䑳。百岁币镠坊翼翼，三男布米室溱溱。南江北淀工培土，淮畅河遥料积薪。养俾扫除内宫监，权其来往外藩臣。有常经费奚足惜，无定恩施更以谆。寰宇正供四已逭，蠲除庾粟再无垠。偏隅歉地随时发，展赈韶光献岁新。曰裕釜需谋截鹢，聿平市价惠悬鹑。催科勿考留升斗，籽种由官力隰畛。泽布虞巡农服亩，醲敷周赉卒清尘。积逋丰岁除租尾，卤课分年裕海唇。岁计八旗欢度腊，秋围两翼奖连甄。嬉冰培雪三冬液，厂饭堂饘九市闉。万众万方家仰给，大师大役用周询。准疆既定费而省，回赋虽徵减匪频。赔项金川胥与豁，军需缅甸已知驯。偫粻台海平如掌，转糗安南服若神。土扈客归心喔咻，浙亹沙长岸嶙峋。陶庄淮坝波由轨，马路龙冈浪帖漘。随理兵房并官署，贲新庙祏与坛旻。天桥两岸明夹镜，广路三条坦砌珉。城郭陪都崇屹屹，沟渠京国浚粼粼。石经石鼓桥门焕，攻玉攻金神器彬。讵吝帑加间架陌，宁缘丰减度支缗。谓仁何有施诚切，从俭不无伪可嚬。艺祖守财向致诮，邹贤斥利亦非真。过知论阐民欢乐，得戒堂颜说引伸。望岁求材钦著颂，还淳返朴本禔身。向隅图廑监门郑，踊市策讥安石鄞。鎗毁裘焚徒迹矫，马柴螺炭祇奢邻。神宗烈帝殷监夏，达赖班禅贪戒瞋。敷谕摛文闻共仰，泉流山积见来亲。请三致祝封人华，备万不同庄氏椿。伫看疆开军报捷，所欣饷裕国威振。祈丰是用廑一已，藏富惟应在万民。不息馀三敢言必，敬希天佑作全人。
洪范九五福之五曰考终命联句
作者：弘历
朝代：清
体裁：七言排律

五福由来好德基，德基慎始考终随。亥辛肇幸卯乙至，鲁论义通禹范词。安国游谭被禄籍，苞咸达诂冠经师。郑疏佼好说根旧，林辟年龄语杜歧。董鼎有云重舜责，祖谦所见述尧咨。中和德执策西汉，福祚流长论叔皮。保位如臣闻隽说，应天以道解匡疑。诏传册后古曾引，文撰告天吉乃宜。论语稽求派可别，尚书疏證治微窥。君能造者福轃备，命不易哉监在兹。祖幸春园欢宴际，考承清暇奏名时。遂蒙眷顾宫中养，还侍游歌塞上怡。垂矢和弓亲诲彀，松涛风籁爱含饴。鸾章叠和庄排屃，龙邸重修岭号狮。主鬯代乾出乎震，颁纶立姒受诸祁。昊颛俈继家皆圣，亶季昌传位尚卑。密契封函垂统重，显彰锡号得人贻。创成五世归堂构，礼乐百年昭洽熙。明炳践宸合沩汭，执徐肇阼媲伊耆。昉乎六御资元始，从此万几惟日孜。廿五那曾筹八六，天恩何幸赉心期。炷香践阼陈钦祝，调幕周旬俨默司。五位十成天转斡，古稀耄念岁舒迟。旃蒙纾赋再三又，奄茂蠲糈千万斯。叟宴偕开恩嶂澨，士科联启惠京坻。谦毋举典仍颁綍，庆赖同民共献卮。园建长春春不老，宫新宁寿寿维祺。纪恩榜揭觐扬大，继德堂成承显丕。排日事行心记注，编年集就道书诗。诚先徵久算操券，法祖敬天器戒欹。每岁南郊虔执礼，间年东国敬瞻规。两陵频展霜露慕，四月常雩禾稼祈。大宝恪承篆久咏，旧章率履录晨披。为君难特为申引，以父事遑言报施。镌玺耆功理徵信，刻珉聪听训详彝。战图兵绩追王业，苍璧匏尊肃祭仪。致洁正阳渠作记，思艰萨尔浒书碑。嬉冰哨鹿庆隆舞，月姊日兄皇地示。禋赘搢圭核非礼，庙陈贡玉表维寅。飨亲飨帝精心志，有政有民谨指麾。宵旰敕几慎无逸，仓箱祈岁吁多绥。却怜屡愿艰克副，尚虑务间恒绎思。昧爽御门心罔间，偏隅人户口无遗。登民谷数农曹掌，定海河工禹绩治。巡过师行播黄纸，大臣小吏对彤墀。批朱情伪穷毫发，阅谳精详悯杖笞。发帑役犹知过亹，求衣夜辄待章驰。越吴豫晋虞方觐，鲐龀缝袀周赉差。事酌速迟均轨则，躬行节俭致蕃滋。外王内圣敬兼爱，堂儆廉箴恬与嬉。四库崇文阁分庋，十全纪武笔亲摛。却惭言逮行未逮，咸仰巍其焕有其。天纵多能皆圣事，战无不克在几知。广增实额士桓赳，釐定群书光陆离。关论经筵弦且诵，纪勋方略正而奇。梯云凯奏香山寺，立雪经横璧水池。工尺宫商谱唇齿，弓刀壁垒貌须眉。官阶九品鹰扬野，恩榜八开鸿渐逵。右汜左滦盛鱼雅，京营河伍萃熊罴。化成治定升恒运，夕惕朝乾宾饯移。略悔幼龄未计耳，谁知耄齿竟臻之。六旬一日驰何迅，万岁三呼祝匪私。云以名孙多衍实，月当几望积期颐。睿吟两什从禽获，天厩千群选骏骑。鸠首却扶行矍铄，蝇头妙写墨淋漓。阶添蓂荚春偏永，舶泛荷兰海有涯。宝号绵长稽自汉，镫辞圆满演由羲。寿循大挠环无极，富益摩醯数莫推。宇宙清宁蜚仡并，地天合德栗骊垂。向畴用矣全畀帝，敷众同焉但祇台。咏蒇箕畴称敛锡，授临舜典阐微危。丙辰职考成归政，上日鸿寰普福釐。
洪范九五福之四曰攸好德联句
作者：弘历
朝代：清
体裁：古风

亥年联句用畴箕，敛福锡民意寓兹。轮四为寅攸好德，环初在甲志言诗。极维根也鼎诠允，貌以配焉向传支。三达智因寿不爽，五行土又事兼思。中庸天命命率性，大雅烝民民秉彝。理气虽分竿立影，康宁而上树生棋。劙经就简一中定，殿末分行王柏疑。固有祖谦学近正，致民曾巩义无岐。猷为守勉浅深效，庶富教承次第宜。圣合地天胪举典，金分大小首图规。神尧明俊曰惟迥，巍舜升闻本自寅。敢黩武钦武七德，广承运际运重熙。造攻己巳番碉圯，再定丙申官寨隳。蛇豕莎罗奔荐食，駏邛索诺木肩随。赦辜纳款六遵约，爱士缓攻五阅期。文阐螭趺比定蔡，谣腾虿口敢侵维。重收美诺囚走駾，直捣噶依众就累。立协蓬婆夷什伍，开田滴博户畬菑。从军可乐千屯练，按堵无惊九土司。经过税粮蠲有例，所需刍饷泽无遗。纳降原以筹其奠，讨逆重因整我师。绝域幸能永禁暴，济凶久已世濒危。初年罢役天函盖，廿骑鏖营士虎罴。昔日会宗毋扰彼，后来归顺尽臣之。谋穷降将食桑诈，论晓硕儒忧杞痴。四卫拉馀恭带砺，一将军镇坐鞭笞。俄罗斯詟市场请，哈萨克遵贡道驰。乐反马徕白傅小，句赓麦熟杜陵卑。千言蝝种支兮派，二竖枭音埙与篪。出入库车技黠鼠，周回黑水势张鸱。释囚还土恩加厚，备德怀凶叛实奇。绥靖天方廑保大，被渐海角远通夷。遥腾拔达克山檄，遂勒伊西淖尔碑。图志五城氓版籍，歌成□韵路庸魁。准夷旧仆今相友，伯克官分职各仔。玉采和阅邀厚赏，钱流腾格拥多赀。水连濛汜咸归治，瀛介台员竟弄池。郡判漳泉邻敌鬨，邪萌盟会弟添欺。百人飞渡兵非众，两路生俘役弗迟。明戒膏腴加横赋，默消反侧立生祠。内山外海穷追�，蠹吏疲兵亦诘治。嘉义安民县名赐，褒忠表额里门剞。鸠巢聚族分移树，鲸舶来朝共向葵。赋免连年跨溟渤，社甘赏项迓旌麾。鲲身鹿耳波真帖，鸢泊龙编国忽移。阮郑蜗争原遍赭，岳任蚁阵野填骴。五图写战成六顺，一记班师豫四知。土宇莫收吾旧也，金人安用代身为。亲朝亲祝孚维意，为父为君感以慈。息事粤人罢徵调，陈情骆户泯参差。黎干天厌怜犹护，阮顺国威恩遂施。先服腾章一掸国，曾颁内帑万朱提。象蛮告捷宁丹檄，骠乐陈风奏赤墀。懵驳前非肆菌蠢，赘牙覆恶敛恣睢。相求贝叶俘纛会，休试瘴茅振旅时。遣使赵佗词过贬，娶妻苏武节加持。秤官猛释先心折，摄国长降讵意期。出俗寺僧能忏悔，加封王爵抚华离。善邻板纳天朝�，息斗暹罗兴国匜。厚往薄来留贡抵，市通禁弛养生资。未申威反听行贿，已受号仍更扰陲。示必克始坚归顺，取其残敢再潜滋。雪封正喜机方凑，山险堪怜步未疲。王会即今添入绘，舆图从古未曾披。济咙直入连摩垒，阳布将临迫守陴。挽粟蜀中都不事，峙粻商上亦无亏。奔巴选佛祛亲族，卫藏连疆好洽比。银铸新钱监市令，禄分戴琫养番儿。鸿猷指示承鞭策，实事诗文共筦窥。豹略而来输黼幄，麟经所载熟书帷。楚庄称颂惭无示，左传虽誇此有词。全以十而合以七，长承昊佑万年垂。
活画舫
作者：弘历
朝代：清
体裁：七言律诗

堂高廉远屋之常，近水廉卑偶学航。深广恰依欧永叔，沿洄何异米襄阳。春风秋月有真趣，波态烟容无定方。朅展石渠弃几暇，清河仿佛品题张。
活画舫
作者：弘历
朝代：清
体裁：五言律诗

木舫原飘动，称云活画宜。此诚石舫耳，何以亦名之。流水窗前过，行云天上披。讵非无定趣，转语听乎斯。
活画舫
作者：弘历
朝代：清
体裁：古风

画理贵生动，气象乃浑全。然而鲜臻此，知致活画艰。若夫临水室，涟漪本目前。名室曰画舫，其活实天然。斯来尚凝冰，生动波未鲜。为之具别解，云故为其难。
活画舫
作者：弘历
朝代：清
体裁：五言律诗

画舫冰湖上，还赢真舫藏。水流纵非活，春意已无央。雅似江南路，坐看梅干芳。会心兼得趣，摛句亦因香。
活画舫
作者：弘历
朝代：清
体裁：七言律诗

砌石临溪肖舫式，于焉活画以名之。峰随岸转虽无藉，鼓枻鸣榔属有为。秋月春风常泛此，花红柳绿任看其。如云切已是何句，能载舟言应慎思。
活画舫
作者：弘历
朝代：清
体裁：古风

舫或架以屋，屋或肖乎舫。屋舫何曾有定名，无过假借安名相。近水欣堪掬月华，不帆那虑惊风浪。四时佳趣一篷窗，付与丹青难写状。
活画舫
作者：弘历
朝代：清
体裁：七言绝句

近水长房以舫称，篷窗开处称吟凭。偶然假藉名活画，活画方斯恐未能。
流杯亭小宴都尔伯特亲王策凌等
作者：弘历
朝代：清
体裁：七言律诗

宛转清流绕石渠，羽觞小宴款康居。呼前手赐笑言接，喜可身循礼法初。荒略从来事抔饮，倾诚那解饰虚誉。袅蹄锦段颁中禁，满载归教艳拂庐。
流璃河·其一
作者：弘历
朝代：清
体裁：七言绝句

晓鞯十里拥春寒，迤逦龙泉云外看。即景因思成大句，徵文空说彦章竿。
流璃河·其三
作者：弘历
朝代：清
体裁：七言绝句

苍烟澹霭罨寒塘，回雁才飞三两行。何日桥头坐斜照，蓼花丛里数鸳鸯。
流璃河·其二
作者：弘历
朝代：清
体裁：七言绝句

陌旁官柳稊方嫩，坂上雏茵绿尚迟。却爱新波添潋滟，琉璃桥上俯琉璃。
流璃河·其四
作者：弘历
朝代：清
体裁：七言绝句

轻风鸭绿漾新澜，画意诗情马上看。侯度省方思古训，往来讵止为游盘。
浅春
作者：弘历
朝代：清
体裁：古风

浅春已含韶，景物欣和畅。御园致早佳，风月无尽藏。雪酥大地滋，冰脆微波漾。柳黄稊渐生，桃红苞未放。湖山呈淡沲，楼阁图蓬阆。新年几务稀，倚楯聊凭望。北垞入近观，西峰列遥障。郊坰霭霁烟，灯火争新样。皇州固富庶，风俗随时尚。因忆蒙正言，悚然志惆怅。
济南府海棠正开对之有作
作者：弘历
朝代：清
体裁：七言律诗

驿路春风舞白沙，那馀閒兴问芳华。岂无桃杏千村景，不及丰姿一树花。小驻园亭方绰约，丁宁蜂蝶漫周遮。清明时节相逢处，不觉吟迟篆缕斜。
济南贡生张廷圣之孙永清才五岁能背诵乐善堂全集试之果然且识文义解平仄亦一奇也其祖携以来谒因成是诗
作者：弘历
朝代：清
体裁：七言律诗

七岁神童传李泌，于今转觉两年迟。松称晚秀终为贵，桐解先荣亦自奇。道左趋跄浑特达，车前奏对式威仪。张家古有郎中例，克继芳踪舍汝谁。
济城春望
作者：弘历
朝代：清
体裁：七言律诗

春望那宜宜在楼，新烟柳外惠风柔。崇墉平挹鹊华翠，雉堞俯临济泺流。菜圃稻畦肖泽国，绿蒲白芷隐渔舟。眼前景物供吟赏，遥睇沂曹未解忧。
济宁行馆八咏 其一 书堂
作者：弘历
朝代：清
体裁：七言绝句

到处书堂尽有书，芸香满架拂风徐。虽然岂漫资渊博，二典三谟对慊如。
济宁行馆八咏 其一 书堂
作者：弘历
朝代：清
体裁：七言绝句

芸编插架备观书，自昔观书辄悚予。内圣外王非漫尔，礼齐道德竟何如。
济宁行馆八咏 其一 书堂
作者：弘历
朝代：清
体裁：七言绝句

行宫是处有书堂，畺吏胥知悦缥缃。却以适从释奠至，增予惭矣面乎墙。
济宁行馆八咏 其七 竹埭
作者：弘历
朝代：清
体裁：七言绝句

凤影龙文且漫诩，风前月下正相便。植中君子超群品，亢父何妨学渭川。
济宁行馆八咏 其七 竹埭
作者：弘历
朝代：清
体裁：七言绝句

春日明知是竹秋，绿琼无悉笋尖稠。优沾时雨滋禾麦，馀泽分教畅赏眸。
济宁行馆八咏 其七 竹埭
作者：弘历
朝代：清
体裁：七言绝句

植里号清不号妍，故宜免俗爱前贤。设论本地周旋久，齐甸微嫌匪渭川。
济宁行馆八咏 其三 棕亭
作者：弘历
朝代：清
体裁：七言绝句

乔树中间搆笠亭，知他位置正相丁。尽心民事亦如此，吾更何忧俗不宁。
济宁行馆八咏 其三 棕亭
作者：弘历
朝代：清
体裁：七言绝句

棕亭应是学茅茨，小坐亭中转复疑。花木试看纷绕砌，土阶时世岂如斯。
济宁行馆八咏 其三 棕亭
作者：弘历
朝代：清
体裁：七言绝句

谁将一具棕笠子，置在乔柯怪石间。恰似应真渡杯后，七徵徵罢八还还。
济宁行馆八咏 其二 云楼
作者：弘历
朝代：清
体裁：七言绝句

出墙楼屋临平野，近远齐郊一览中。封建井田行岂得，治民惟有为祈丰。
济宁行馆八咏 其二 云楼
作者：弘历
朝代：清
体裁：七言绝句

出树高楼偶拾梯，平原骋望鲁和齐。幸民昨岁歌绥屡，富矣教之且漫提。
济宁行馆八咏 其二 云楼
作者：弘历
朝代：清
体裁：七言绝句

行馆临墙置有楼，春烟几缕拂檐浮。攀登颇觉慰心所，万顷麦苗绿若油。
济宁行馆八咏 其五 药栏
作者：弘历
朝代：清
体裁：七言绝句

缚竹为栏曲复斜，既通透亦具周遮。个中颇有诗情在，多事何须缀假花。
济宁行馆八咏 其五 药栏
作者：弘历
朝代：清
体裁：七言绝句

缚竹为栏曲而窈，护根红药尚迟开。因之悟得为观理，见弗见中理妙该。
济宁行馆八咏 其五 药栏
作者：弘历
朝代：清
体裁：七言绝句

药栏绞缚致玲珑，骋目仍宜内外通。默会个中具深义，视无形盖冕旒同。
济宁行馆八咏 其八 松坡
作者：弘历
朝代：清
体裁：七言绝句

叠土为山作小坡，种松亦自历年多。龙鳞写出王维句，较以栖霞景不讹。
济宁行馆八咏 其八 松坡
作者：弘历
朝代：清
体裁：七言绝句

摄山延得好佳宾，坐对茏葱意觉亲。闭户未曾著书此，却看亦自长龙鳞。
济宁行馆八咏 其八 松坡
作者：弘历
朝代：清
体裁：七言绝句

桃李丛中自觉殊，棱棱老干翠相扶。亦知亢父非白下，拘数何须定九株。
济宁行馆八咏 其六 花砌
作者：弘历
朝代：清
体裁：七言绝句

莳砌春花不计名，胜非香色胜风情。浓浓润意初过雨，灼灼明姿恰喜晴。
济宁行馆八咏 其六 花砌
作者：弘历
朝代：清
体裁：七言绝句

閒花绕砌不论名，弗取艳乎所取清。土润百昌发生鬯，最欣郊野利春耕。
济宁行馆八咏 其六 花砌
作者：弘历
朝代：清
体裁：七言绝句

閒花绕砌有馀姿，正是春风三月时。暮把朝吟本无暇，黄蜂紫蝶任相随。
济宁行馆八咏 其四 月台
作者：弘历
朝代：清
体裁：七言绝句

平台望月月娟娟，春宇如弓始上弦。湖石虽无九九穴，玲珑疑待米家颠。
济宁行馆八咏 其四 月台
作者：弘历
朝代：清
体裁：七言绝句

望月从来藉月台，广寒世界素光皑。三千遍满一轮照，岂较高低寻尺哉。
济宁行馆八咏 其四 月台
作者：弘历
朝代：清
体裁：七言绝句

过望自当月上迟，登台图得早观之。㣶徊际忽生别想，欲速人情孰免斯。
济尔哈朗图行宫作
作者：弘历
朝代：清
体裁：七言律诗

卜克今秋西取途，先临济尔哈朗图。戢櫜早庆贞符彼，安乐非谋悦志吾。黄野稼逢涝馀有，碧空云敛晚来无。勤民习武均心黾，讵为高斋景足娱。
济尔哈朗图行宫作
作者：弘历
朝代：清
体裁：五言排律

岩馆枕烟郊，猎还驻翠旓。讵宁容膝惬，那免畅怀嘲。白发存公道，苍山是故交。峦枫尽红叶，庭柳尚青梢。欧氏书画舫，邵家安乐巢。芸编如有语，惭愧四年抛。
济尔哈朗图行宫作
作者：弘历
朝代：清
体裁：五言律诗

癸巳向曾驻，壬寅今重临。讶看松桧古，消几乐哀心。叶自当秋落，乌如话别吟。九年才一瞬，何以惜分阴。
济尔哈朗图行宫作·其一
作者：弘历
朝代：清
体裁：七言律诗

北来按顿有行宫，卜克今年路再通。致远欲休群畜力，发储匪藉庶民攻。溪山不尽足真趣，藻缋毋施爱朴风。容膝已佳此多矣，禹无间处企难同。
济尔哈朗图行宫作·其二
作者：弘历
朝代：清
体裁：七言律诗

纳稼田馀柄穗多，富秋历阅喜无过。一溪流水村前绕，四面晴山户外罗。便犒诸藩歌湛露，兼宣翰苑咏卷阿。苏门审势差相似，不约而同安乐窝。
济尔哈朗图行宫即景
作者：弘历
朝代：清
体裁：七言律诗

围场今岁由西进，回顾青城东道边。白水苍山胥旧路，崇墉比栉穫新田。行宫向野开萝径，朴字当秋抚翰筵。勒壁吟笺一再读，流阴瞥眼又三年。
济尔哈朗图行宫叠去岁韵·其一
作者：弘历
朝代：清
体裁：七言律诗

几架岩斋也号宫，山姿入望四邻通。恰欣秋令来栖宿，况复西陲罢战攻。白石磷磷溪涨雨，翠峰濯濯树摇风。分明去岁初经地，此日襟怀了不同。
济尔哈朗图行宫叠去岁韵·其二
作者：弘历
朝代：清
体裁：七言律诗

已安容膝底须多，茅土阶茨较太过。山是真图非笔染，户无长物有书罗。爱观飒景开虚牖，不尽崇情寄迥阿。秋雨既优晴实好，丰隆傍晚擘云窝。
浑河
作者：弘历
朝代：清
体裁：古风

源自兴京界，流经沈阳城。如丰之有芑，宅镐王业成。跸路虽弗经，念此皇王烝。建祠答神庥，万祀佑永清。
浙江制侧理纸成用壬辰咏古侧理纸韵题句并仍以整纸书之
作者：弘历
朝代：清
体裁：五言排律

何以弃馀暇，喜书犹古稀。仿成古杭是，炫贾海苔非。仍就囫囵体，随其宛转机。短长不裁幅，萝薜胜为衣。棐几平陈待，綵豪叠韵挥。怵然有所虑，所好慎兹几。
浙江巡抚吉庆奏报早禾收成八分有馀诗以志慰
作者：弘历
朝代：清
体裁：七言律诗

昨岁九分今八馀，亦堪称稔慰心舒。中虽欠上实为幸，北则逊南惜弗如。况得春蚕收报盛，更欣晚稼茂过初。南瞻岂不同浙乐，齐豫燕民切悯予。
浙江巡抚吉庆报早稻收成分数江苏巡抚费淳奏夏秋田禾情形诗以志事
作者：弘历
朝代：清
体裁：七言绝句

两浙有收率无歉，下江南稔北多霖。曰愁曰慰纷吾虑，慰易忘之愁转深。
浙江巡抚吉庆报春花蚕丝收成分数诗以志慰
作者：弘历
朝代：清
体裁：七言律诗

麦与蚕丝衣食源，可能偏废总心存。浙之所重异他省，麦却宜凉蚕喜暄。事有不齐慎调剂，幸逢一致慰黎元。八分胥报称中稔，庆共民同叩昊恩。
浙江巡抚吉庆江苏巡抚奇丰额湖广总督福宁署四川总督孙士毅各报得雪诗略志惭
作者：弘历
朝代：清
体裁：七言律诗

雨渥诚非望雪时，远沾近未略惭之。原田沮洳土犹润，节气迁延春尚迟。齐豫晋秦早欣被，浙苏楚蜀继称滋。口云弗急心微急，方寸踌躇祇自知。
浙江巡抚常安奏杭州诸府桑间自生蚕茧可取以织绸名曰天蚕盖以为瑞也朕谓此范成大诗所谓野蚕可缫而常安未之知者然不假人力用佐女红则信乎授衣之助因纪以诗
作者：弘历
朝代：清
体裁：古风

吴中蚕事由来备，九月授衣常廑意。照田然炬想遗俗，石湖乐府风人义。野茧可缫换短襦，锦绣纂组犹馀事。欣闻天蚕缀野桑，以供织纴坚且致。马头祭罢有后佑，物产菁华佐衣被。可云人不假其力，将无地尚遗其利。农桑之计牧臣责，底须艳诩明时瑞。
浙江巡抚玉德奏报得雨诗以志慰
作者：弘历
朝代：清
体裁：七言律诗

北省当春获霔同，独犹望泽祗齐东。朝来报雨欣浙抚，实为馀杭慰寸衷。首郡属疆遍滋溉，山花陇麦可占丰。春膏今岁饶常岁，切切惟增戒满隆。
浙江巡抚玉德奏报早禾收成九分有馀诗以志慰
作者：弘历
朝代：清
体裁：七言律诗

雨利麦登旸利蚕，雨旸时若雨佳探。夏收已幸观驰牍，早稻重欣报奏函。馀九分应上稔逮，即秋穫卜晚丰堪。欣因一省念他省，祈岁从来不戒贪。
浙江巡抚玉德报雨诗以志慰
作者：弘历
朝代：清
体裁：五言律诗

北省泽都遍，南江膏亦均。今朝两浙报，旸雨一时匀。麰麦食资富，蚕桑衣赖真。兼嘉胜他省，益为谢苍旻。
浙江巡抚玉德提督苍保同奏报麦收九分福建巡抚汪志伊奏报麦收八分有馀云南巡抚江兰贵州巡抚冯光熊各奏报麦收九分有馀诗以志慰
作者：弘历
朝代：清
体裁：七言律诗

巡幸宁当误几敕，递来封奏阅无迟。浙闽收麦八九报，云贵登麰次第披。国本民天敢刻懈，早田晚种总廑思。绿畴满眼凭舆揽，瞻望云行雨即施。
浙江巡抚琅玕奏报早禾收成九分有馀诗以志慰
作者：弘历
朝代：清
体裁：七言律诗

迩年两浙率逢熟，禾复九分馀报收。所幸雨旸时过夏，兹当籼稻早登秋。略非上稔胜中稔，既得衣优更食优。休息共民今正合，底须逋课用心求。
浙江巡抚琅玕奏报早禾收成分数诗以志慰
作者：弘历
朝代：清
体裁：五言律诗

南方所重稻，禾亦佐民餐。况复收之早，分成九以宽。筑场齐纳后，比户可期安。岂不为之慰，继思保泰难。
浙江巡抚琅玕奏报春花蚕丝收成丰稔诗以志慰
作者：弘历
朝代：清
体裁：七言绝句

一日批观两奏摺，浙称收麦更兼蚕。慰哉衣食资民计，额庆维箴戒满谈。
浙江巡抚琅玕奏报春花蚕丝收成丰稔诗以志慰
作者：弘历
朝代：清
体裁：古风

麦之苗秀资雨哉，麦之结实赖晴矣。作茧缫丝喜晴暄，适逢其会成双美。衣食之源吾所廑，而丝之源惟浙尔。两收胥获九分馀，额手同民幸遇此。昨知两江报麦收，风气至浙南迤逦。复南则为闽粤疆，均似兹乎一心企。
浙江巡抚琅玕奏报雨水情形诗以志慰
作者：弘历
朝代：清
体裁：七言律诗

优雪节前近远被，已欣泛胜麦收占。何当浙省驰章奏，乃幸新正报雨沾。高下土膏泽胥透，米粮时价减都廉。诚为今岁第一喜，额手观馀敬畏兼。
浙江巡抚琅玕奏西塘沙涨及雨泽麦收情形诗以志慰
作者：弘历
朝代：清
体裁：七言律诗

北坍南涨十馀年，默识天心当转旋。已报沙痕涨西起，亟希夏汛向东连。总祈神佑海恒晏，敢恃人工堤已坚。时若雨旸登二麦，同民额庆更夔然。
浙江巡抚琅玕奏雨水情形诗以饬之
作者：弘历
朝代：清
体裁：七言律诗

迤南闽广北江苏，沾雨遗杭有是乎。驰谕因教问详悉，封章未接奏同殊。究之膏被已均渥，幸以丰绥或可图。惭愧安民无别术，祈年远近实勤吾。
浙江巡抚琅玕江西巡抚何裕城各报得雪诗以志慰
作者：弘历
朝代：清
体裁：七言律诗

上番雪自北而南，南计寸沾五北三。江右浙东以徐及，维扬白下早胥覃。披章次第诚怀幸，培树差微略抱惭。于泽不知足自昔，寻思时远待犹堪。
浙江巡抚福崧奏报得雪诗以志事
作者：弘历
朝代：清
体裁：古风

年前南方率沾雪，新正北省亦有报。惟是近畿尚冀恩，所幸冬腊泽深浩。今朝喜接方伯奏，杭城优被春霙妙。缤纷融化不计寸，积地尚馀四寸告。先是苏城亦驰章，六出瑞同浙如约。苏杭昨岁胥偏灾，获此庶可麦秋兆。淮徐尚盻递佳音，灾重于南农更要。披疏慰不抵忧多，远近同一同云眺。
浙江巡抚福崧奏报早禾收成通省九分有馀诗以志慰
作者：弘历
朝代：清
体裁：七言律诗

麦九分兹禾九分，早如斯卜晚应群。食天民重民为本，祈岁农关农念勤。为庆黔黎稍给足，自然里巷息争纷。未臻富更难言教，虽曰慰哉敢曰欣。
浙江巡抚福崧奏报早稻收成九分有馀诗以志慰
作者：弘历
朝代：清
体裁：七言律诗

秋麦春蚕已告丰，即今早稻熟西东。统论各属九分胜，何幸吾民衣食充。戒满尔当敦节俭，抚亨予益励忧忡。宇寰广矣稔那遍，暵被畿南念不穷。
浙江巡抚福崧奏报春花蚕丝丰收情形诗以志慰
作者：弘历
朝代：清
体裁：五言律诗

奏章披浙抚，民福普西东。属十麦均稔，府三蚕并丰。望南固慰意，盼北切忧衷。因亦人情悟，缓遐急近同。
浙江巡抚福崧奏报漕船全数开行诗以志慰
作者：弘历
朝代：清
体裁：七言律诗

收粮剔弊在畺吏，转漕戒迟系运员。冬兑冬开兹已副，早来早返自无愆。虽分各职要同济，可谓今佳忘昔延。一念怠勤关理乱，孜孜刻敢懈仔肩。
浙江巡抚福崧奏春花蚕丝收成丰稔福建巡抚浦霖奏二麦收成八分馀诗以志慰
作者：弘历
朝代：清
体裁：七言律诗

浙江福建省相连，福奏到于浙到前。盖以福惟言麦熟，知缘浙为待蚕延。食诚要矣欣多稔，衣并重哉宁可偏。额手天恩民被普，祗祈兼惠益勤虔。
浙江巡抚福崧湖北巡抚福宁各报得雨诗以志慰
作者：弘历
朝代：清
体裁：七言律诗

农资好雨总于春，各报沾甘仲半旬。省异近遥发殊日，章同湖浙到清晨。胥吾民也为之慰，祇此地兮望以频。期较昨年日已近，肯因遇闰意逡巡。
浙江巡抚福崧湖北巡抚福宁各报得雨诗以志慰
作者：弘历
朝代：清
体裁：七言律诗

浙东湖北报农功，两处封函吟又同。三月中旬越叨泽，暮春上浣楚占丰。更称渥野即逢霁，所喜芃苗不碍风。独愧披章似前况，今犹依旧望忧忡。
浙江巡抚长麟奏报早禾收成九分诗以志慰
作者：弘历
朝代：清
体裁：七言律诗

早晚二禾例各报，早收欣兆晚之成。九分实足近上稔，五县仍教并缓征。肯以此丰忘彼歉，最嫌为讳勖陈诚。爱民惟是筹农要，晓夜孜孜此屏营。
浙江巡抚长麟奏春雨沾足诗以志慰
作者：弘历
朝代：清
体裁：七言律诗

入境甘膏遇上旬，重沾各属更宜春。泽深分寸难计数，稔卜麦麰喜被均。南暖雨滋昨徽报，北寒雪积近齐陈。姑苏一带独阙奏，督抚宁忘命驿询。
浙江巡抚长麟湖南巡抚姜晟各奏报麦收分数诗以志慰
作者：弘历
朝代：清
体裁：七言律诗

湖南收早浙收晚，奏异近遥到却同。统以八分有馀计，虽非上稔实中丰。浙嫌寒略惜蚕逊，湖喜雨沾起穑功。曰食曰衣总民要，殷殷孰不切关衷。
浙江布政使顾学潮奏报晴雨田蚕情形诗以志慰
作者：弘历
朝代：清
体裁：七言律诗

田欲沾霖蚕喜晴，其间两适得难平。他方鲜此无烦虑，浙省于斯最系情。麦迨秀时雨泽普，蚕将眠候霁和并。承宣护抚飞章报，额手慰心勖敬诚。
浙江布政使顾学潮报春花蚕丝收成丰稔诗以志慰
作者：弘历
朝代：清
体裁：七言律诗

田协沾膏蚕协晴，九分雨得报收成。足衣资食酬民愿，旰食宵衣慰我情。护抚司藩合申奏，慎微戒满益盟诚。封章南北多吉语，自问何修幸畏并。
浙江督抚奏报时晴应律蚕麦有收诗以志慰
作者：弘历
朝代：清
体裁：七言律诗

武林风雨送登舟，直达金阊势未休。人道常然不足虑，我虞过度每缘愁。时晴忽报山川朗，及节欣闻蚕麦收。南望那能无一笑，旋因徐沛蹙眉头。
浙省新制侧理纸成试书因得句
作者：弘历
朝代：清
体裁：古风

丁丑初获侧理纸，讶为创见祇两幅。既而懋勤检库物，五番原以弆之夙。一再吟咏试墨卿，兼喻鉴人失清目。迩年仿为命浙匠，始犹难之近则熟。海苔渔网弗让古，用实不竭胜越竹。镜笺滑润玉版脆，此独精坚更淳朴。譬之汉庭固多材，相如辈夥汲黯独。既思何求而弗获，于人艰哉益增恧。
浙省有收米价平减诗以志慰
作者：弘历
朝代：清
体裁：古风

两浙昨逢灾，米价顿踊贵。赈恤纵多方，补救仅稍济。夏收今年佳，额手幸天赐。秋初闻望霖，切切愁不置。旋即报沾足，其苏方快意。漕粟仍截留，采籴无所事。以此争流通，市售转平易。民获豆釜资，商收奇赢利。乃知大造力，好生诚普惠。追思去岁歉，愚民法轻试。叫呶岂乐为，亦为饔飧计。姑息虑易逞，教化惭未逮。何如庆逢年，民生自畅遂。
浙省菜麦有收诗以志慰
作者：弘历
朝代：清
体裁：五言律诗

两浙昨逢荒，欣知菜麦穰。小资助苍赤，未接济青黄。市价应差减，民情庶免惶。西成尚遥在，越望即宁康。
浙闽总督陈辉祖奏海塘开浚引河工成诗以志慰
作者：弘历
朝代：清
体裁：古风

近年北坍沙，海塘险吃�。虽命筑块石，成事难期近。潮汐日夜来，虑害言不忍。况逼范公堤，回澜渐侵损。筑埽以挑溜，无奈雄波惷。督臣与司道，集思筹疏引。乃于头围处，开河吸溜准。相机遂放流，赴壑势成允。可冀渐南坍，钜工兹安稳。览奏实欣慰，奖藉酬劳敏。伫俟石塘巩，兹犹廑念轸。
浚川
作者：弘历
朝代：清
体裁：古风

野潦挟沙草，塞川每淤壅。易见流咉咽，艰致水汹溶。鸠工事畚锸，疏治除郁拥。廓然清泚呈，月入金波涌。渚际游鸥凫，池心悦鲤鲖。其下乃深湖，原不劳力董。
浚溪
作者：弘历
朝代：清
体裁：古风

塞山雨景奇，万瀑争腾奋。然每挟沙石，注溪致淤填。必有事浚疏，方得清流进。畚喿集众力，给值工成迅。长溪复旧观，风漪还月印。我因悟为学，克已贵不吝。心源苟茅塞，亦赖以时浚。
浚溪
作者：弘历
朝代：清
体裁：古风

塞溪流无定，过雨即泥淤。小淤惟致浅，大淤遂成涂。浅或可姑息，涂必资浚疏。成涂则有因，率以岁久需。兹不宜复缓，浚深一律如。力役本无征，出值雇人夫。合众事锹锸，铲削沙石铺。亦藉济贫者，得钱都欢娱。工作十馀日，原为半月湖。静影受风月，乐意同鸢鱼。虽然永逸艰，数年当一图。
浚溪
作者：弘历
朝代：清
体裁：古风

塞溪过雨无不淤，浮泥应净与刬疏。园丁职司讵可诿，力难给更乏远图。年复一年河底突，水无二寸泥面铺。��或存踪印鹿，洋洋那见跃有鱼。鸠工授值大铲浚，乃得回溪复旧模。不惟园丁省劼挶，将看舟子呼喁于。山庄小试诚觉可行之，云梯关下其可乎。
浚溪
作者：弘历
朝代：清
体裁：古风

山溪过骤雨，必致淤沙石。翻以阻清水，刬磢聚众役。众役有月粮，和雇殊民力。然亦怜其劳，赏令普被泽。川流既如常，岸侧山增积。是谓惠不费，一举而两得。
浚溪
作者：弘历
朝代：清
体裁：古风

急雨千山过，飞瀑万峡落。奔流挟沙石，填沟更满壑。本来有细流，涨退翻致涸。园吏宿所习，荷插争铲削。仍旧贯而止，清溪复绎络。奖劳例有赐，较庶民攻乐。小务亦廑其，要政敢漠若。
浚溪
作者：弘历
朝代：清
体裁：古风

沙溪带山边，山雨溪水涨。涨退沙必留，疏浚例已向。设使弗疏浚，沙满溪斯漾。园丁久惯经，锹锸相摒挡。劼劬所不辞，酌赐聊颁贶。繄余更思之，黄河沙益壮。夫谁为疏浚，自古原无恙。小大容受殊，所以贵有量。
浣溪纱 其三十一 平湖秋月
作者：弘历
朝代：清
体裁：词

不辨天光与水光。结璘池馆庆霄凉。蓼烟荷露正苍茫。白傅苏公风雅客，一杯相劝舞霓裳。此时谁不道钱塘。
浩歌行
作者：弘历
朝代：清
体裁：古风

不雨心愁得雨喜，自审喜来曾未几。既沾又虑分过多，即遇快晴真慰尔。虽云勤农心实笃，亦识涵养吾未熟。浩歌浩歌，适意恒少，拂意恒多。天时雨旸岂可必，长年蒿目将如何。
浩歌行
作者：弘历
朝代：清
体裁：古风

黄金何以藏岩山，珠玉何以捐湖泉。重华所宝不在此，金珠自在山泉间。不事采求贵异物，曰藏曰捐岂不然。晋武焚雉裘，羊车驾末年。贞元明诏却瑟瑟琼林，大盈乃计锱铢焉。不恒其德饰观听其究，鲜不笑柄千秋传。重华非藏亦非捐，慎莫误会陆贾萹。
浮桥
作者：弘历
朝代：清
体裁：五言绝句

往来经几度，浮桥镇若兹。不堪回首处，春暮泊舟时。
浮水石
作者：弘历
朝代：清
体裁：五言律诗

石以沉为德，水惟浮岂诬。云何却转换，谁与运机枢。上下地天泰，云风龙虎需。由来能制胜，妙义揭阴符。
浮青榭
作者：弘历
朝代：清
体裁：七言律诗

不雕朴榭水云隈，户牖空明向远开。北渚碧波那流去，西山翠色自浮来。爱看入镜高低影，底论为舟大小材。似此最佳终岁里，无过一至笑忙哉。
浮青榭
作者：弘历
朝代：清
体裁：七言绝句

乐山静体恒无动，入水青容似有浮。仁见谓仁智见智，羲经妙旨若斯不。
浮青榭
作者：弘历
朝代：清
体裁：五言律诗

水榭向迎西，西山入牖低。浮来螺影动，望去黛光迷。树色遥疑倒，蒲丛近与齐。澄虚更流宕，妙处契天倪。
浴佛日万寿山作
作者：弘历
朝代：清
体裁：七言律诗

早建精蓝号报恩，节传浴佛礼祗园。无生安得有生日，是法端知非法门。花坞渐看红意减，林扉又觉绿阴繁。昆明不异尼连水，八德恒供两足尊。
浴佛日作
作者：弘历
朝代：清
体裁：七言律诗

润逼清和景气鲜，九龙早是效神权。经犹有字传斯尔，佛自无尘浴岂然。树张绿阴金井外，花消红意石栏边。封章适报河南雨，硕与休徵结善缘。
浴佛日作
作者：弘历
朝代：清
体裁：七言律诗

过去未来现在今，佛生日者向何寻。徒称浴以八德水，亦复因之双树林。可识西方极乐国，本由一念大悲心。结缘那是人天喜，麦顷芃苗蔚绿深。
浴佛日偶题
作者：弘历
朝代：清
体裁：七言绝句

五香水贮净琉璃，共道生从右胁时。无垢至人还待浴，洗心竟者又伊谁。
浴佛日叠去岁韵
作者：弘历
朝代：清
体裁：七言律诗

廉纤夜雨枕边传，天眷常承独厚焉。饶有对时增惕若，那无抚节庆油然。晬盘嘉祉徵图箓，佛钵良因自竺乾。恰忆去年得句日，果然岁岁结为缘。
浴佛日复雨因题
作者：弘历
朝代：清
体裁：七言律诗

九龙喷水梵函传，疑似今思信有焉。已看黍田沾沃若，更欣椒壁庆居然。人情静验咸和豫，天意钦承倍惕乾。额手但知丰是瑞，颙祈岁岁结为缘。
浴佛日漫作
作者：弘历
朝代：清
体裁：七言绝句

庭槐嘉荫绿婆娑，雨足郊原乐事多。愁喜幻缘都遣尽，閒情赢得阅清和。
浴佛日漫作
作者：弘历
朝代：清
体裁：七言律诗

浴佛佳辰梵帙传，玉栏金井药香天。每因此日思前日，信是欣缘酿戚缘。才喜云笼芒欲濯，又虞风擘絮如颠。纷来底识安心竟，静礼堂堂月相莲。
海东青行
作者：弘历
朝代：清
体裁：古风

鸷鸟种不一，海青称俊绝。摩空健翮上层霄，千里下击才一瞥。当其脱韝始纵时，风力未会迟飞掣。群燕缘扑或坠落，何异淮阴胯下气且折。鹰鹯之雏可罹罿，海青之雏得未逢。闻之育卵大海东，追逐天鹅入云中，回顾忽失故国踪。海东青，尔不远为利，尔不高腾空。安得受制于人，垂头仰饲居樊笼，王孙莫恨未央宫。
海东青行
作者：弘历
朝代：清

鸷鸟种不一，海青称俊绝，摩空健翮上层霄，千里下击才一瞥。当其脱韝始纵时，风力未会迟飞掣，群燕缘扑或坠落，何异淮阴胯下气且折。鹰鹯之雏可罹罿，海青之雏得未逢，闻之育卵大海东，追逐天鹅入云中，回顾忽失故国踪。海东青，尔不远为利，尔不高腾空，安得受制于人垂头仰饲居樊笼！王孙莫恨未央宫！
海会寺
作者：弘历
朝代：清
体裁：七言律诗

城南佛宇道东陲，庆落重看绰楔碑。见说神宗受釐处，更思张相迓衡时。往来久是惜零落，构筑无过葺废颓。帝里观瞻法轮焕，宁关脩福六檀施。
海光寺
作者：弘历
朝代：清
体裁：七言绝句

像设花宫坐大慈，普陀彼此孰然疑。可知海印发光处，正是如来按指时。
海光寺
作者：弘历
朝代：清
体裁：五言律诗

大士坐堂堂，莲宫向海光。可知效清晏，总为利耕桑。肫意礼相好，洪禧祝寿康。前年与今岁，一瞬祗如常。
海光寺
作者：弘历
朝代：清
体裁：七言绝句

海河四十里而长，瀛渤遥光隔渺茫。悟得如来按指处，庶几了见海之光。
海光寺
作者：弘历
朝代：清
体裁：五言律诗

清跸礼莲宫，东瀛吐旭红。万民恣瞻仰，一意祝和丰。我自勤宵旰，那能悟色空。如来按指处，历劫海光同。
海光寺瞻礼
作者：弘历
朝代：清
体裁：古风

浴佛日应礼祗园，海光梵寺城南有。出城骋望白茫茫，一线长堤水中走。亦因去岁秋潦积，不异今春赵北口。嗟哉吾民被昏垫，赈加一再苦仍受。为筹减坝豫泄涨，复恐潮灌伤田亩。是则捍格进退艰，治河善策诚棘手。佛固无心我有心，和南为吁甘膏宥。低地弗雨庶速涸，高地即雨旱方救。左之右之措意难，方寸顷刻思纷纠。万民瞻叩万乘尊，万乘尊难亦知否。
海兰河屯
作者：弘历
朝代：清
体裁：七言律诗

虎视龙争各据时，高培战垒阔穿池。何年贝勒失名姓，剩此荒城祗址基。总为圣人驱除难，维新天命眷归期。秋风榆戍经过处，奋旅维艰企继思。
海努铜印
作者：弘历
朝代：清
体裁：七言律诗

厄鲁和通以次平，徐筹考牧及屯耕。叶奇已庆春膏溥，海努曾无兵燹惊。收拾金经皈净业，分明铜印返神京。天骄猖獗今何有，蠲忿因之益凛盈。
海天砚歌
作者：弘历
朝代：清
体裁：古风

汤汤瀛海洪波翻，峨峨涌出蓬莱山。三岛峙立喷华泉，楼阁缥缈不可攀。天吴罔象出没渊，下临无地上有天。左日右月浴其间，是谁创制未记年。东坡世二字勒篇，疑南宋时坑出端。细绎其义具精诠，黄庭尺宅方寸田。灵池有液旱勿乾，以沃道种滋腴妍。凡手未可子墨研，宜赠右军资腕悬，俾书内外景以全。
海天群鹤歌题余省画
作者：弘历
朝代：清
体裁：古风

余省画鹤鹤其性，前身应是款鹤师。在阴鸣和过幽寂，海天群戏放笔为。奔机角睐岂所论，上下左右无不宜。海上三山隔尘世，向闻其名今见之。苍松越万载一色，轮囷撑突虬龙枝。是处岂可居别物，舍胎仙也其奚谁。合群休息信得地，分形饮啄各出奇。惠然而来翩然往，怡情欲赴中复疑。莎坨彳亍印古篆，云路振迅披铢衣。擢距延颈若有抗，䯓颊□耳咸知时。引吭弹舌振空谷，婆罗叫梵非笙丝。昂然黄鹤独超绝，不与众侣相追随。松巅偃蹇若少憩，疑被文伟方骑归。卫轩不慕腐鼠吓，阿阁还轻图箓垂。景昭名迹存宝笈，师承有自青出而。胸中万态犹未尽，与鹤终始难穷期。
海子行
作者：弘历
朝代：清
体裁：古风

元明以来南海子，周环一百六十里。七十二泉非信徵，五海至今诚有此。诸水实为凤河源，藉以荡浑防运穿。岁久淤阏事疏治，无非本计廑黎元。蒲苇戟戟水漠漠，凫雁光辉鱼蟹乐。亦弗来施矰缴，徒说前朝飞放泊。迤南有台高丈馀，晾鹰犹踵前明呼。其颠方广不十丈，元院何以容仁虞。二十四园泯遗迹，耕地牧场较若画。是何有于国用资，裕陵诏谕量斯窄。所存新旧两衙门，中官尔日体制尊。一总督更四提督，有如是夫势燄薰。内虚外怨祸来乍，大军曾此经南下。阉逃不知何所之，纵横路便黄羊射。胜朝庑殿但存名，颓垣落桷埋榛荆。葺为驷厩飞龙牧，时得良骑出骏英。沿其成例海户守，刍荛往焉雉兔否。设概听之将无禽，如杀人罪则何有。少时习猎岁岁来，猎馀亦复摅吟裁。五十年忽若一瞥，电光石火诚迅哉。即看平原双柳树，叠为宾主凡几度。世间万事付不知，风摆长条祗如故。
海岳开襟歌楼名上有扁曰乘六龙
作者：弘历
朝代：清
体裁：古风

沧池瀁瀁蛟龙窟，中耸玉台规宝月。祖洲之草琪树枝，袭芳笼影水精阙。周禆瀛海诚旷哉，昆峤方壶缩地来。八琅云璈底须奏，松风朅听尘襟开。芥舟祗需坳堂水，溟渤何劳千万里。得其环中游物外，枣叶须弥皆一理。我之所戒在求仙，海岳寄兴属偶然。保合太和励体乾，时乘六龙以御天。
海户谣
作者：弘历
朝代：清
体裁：古风

海户给以田，俾守南海子。常年足糊口，去岁胥被水。以其有恒产，不与齐民比。赈贷所弗及，是实向隅已。我偶试春蒐，扫涂仍役使。蓝褛洵可怜，内帑宁惜此。一千六百人，二千白金与。稍以救燃眉，庶免沟中徙。并得贳麦种，青黄藉有恃。道旁纷谢恩，菜色颇生喜。尔喜我所惭，过不他人诿。
海棠
作者：弘历
朝代：清
体裁：七言绝句

灵岩初见海棠开，倩倚东风笑落梅。吴会女夷惯誇富，不教一卉漏春台。
海棠
作者：弘历
朝代：清
体裁：七言律诗

蝶黄花紫句佳哉，闻道仙山取得栽。遮莫彭生传恨癖，空怀杜子阁诗材。破颜笑处春将暮，凝睇吟成篆已灰。恰似唐宫饶国色，江梅开尽海棠来。
海棠厅
作者：弘历
朝代：清
体裁：七言绝句

一树海棠石砌边，种将百十有馀年。清明未到花时节，红蕾绿荑意跃然。
海棠厅花正开因成是咏
作者：弘历
朝代：清
体裁：五言律诗

古树对今轩，当春花正繁。美哉而弗艳，香否亦疑黁。全以风韵胜，宁同桃李论。赢他前两度，未可恝无言。
海棠院
作者：弘历
朝代：清
体裁：七言绝句

十岁九逢花谢时，兹来琼蕊满芳枝。春寒故为留姚冶，欲速应知莫若迟。
海棠院
作者：弘历
朝代：清
体裁：五言律诗

十笏三间古，两株一院深。红苞馀想像，绿叶已阴森。不见绕丛蝶，空闻啅树禽。琼姿付春梦，笑我始来寻。
海棠院
作者：弘历
朝代：清
体裁：七言绝句

每至多逢花谢时，厅如柳墅祗留诗。吟成掷笔忽失笑，岂不海棠恒在兹。
海棠院
作者：弘历
朝代：清
体裁：七言绝句

花庭率弗值花时，空对叶披及果垂。不肯院门题凤字，每来原是自来时。
海棠院
作者：弘历
朝代：清
体裁：七言绝句

花犹未绽那称叶，院祗如斯相对堂。孰不云然海棠者，香山深处此传芳。
海棠院
作者：弘历
朝代：清
体裁：古风

香山寺侧旧名胜，来青妙高及海棠。或以迥奇或旷豁，此则幽佳其趣长。当庭两树非花候，静对较赢烂漫芳。
海棠院作
作者：弘历
朝代：清
体裁：七言绝句

蝶翅花光上巳辰，倚楹全胜向来频。画图省识三分逊，时节因缘一树春。
海棠院口号
作者：弘历
朝代：清
体裁：古风

春仲来兹花未开，季春兹来花已谢。岂花故意与作难，一切应如是观化。
海棠院口号
作者：弘历
朝代：清
体裁：七言绝句

设无实者名何有，此院居然名海棠。却是实花谢已尽，应思名较实犹长。
海棠院戏题
作者：弘历
朝代：清
体裁：七言绝句

棠院棠花自古今，红芳销尽绿阴深。普门亲切示人句，莫向如来拈处寻。
海河楼
作者：弘历
朝代：清
体裁：七言律诗

香林院畔海河楼，驻舫凭栏一畅眸。虑有夏秋容纳苦，幸无塘堰筑防忧。骈填岸傍扶携侣，来往波中歌舞舟。虽献民欢供懿赏，怡然意共憪然投。
海神庙瞻礼述事
作者：弘历
朝代：清
体裁：五言律诗

崇搆海河滨，初来拜谒伸。配天常亘地，济物即为神。紫澥安澜庆，青莲示法真。两朝碑仰读，意总为斯民。
海门庵
作者：弘历
朝代：清
体裁：七言绝句

东向江连大海溶，丸泥那得此门封。扶桑晓日红云涌，泰岱何殊日观峰。
海门庵
作者：弘历
朝代：清
体裁：七言绝句

倚壁为庵对海门，绝无尘处阅高奔。山僧不用莲花漏，自有潮头报晓昏。
海门庵
作者：弘历
朝代：清
体裁：七言绝句

所遇欣于向未逢，竺庵深护绿云浓。海门月出江天净，正映如来满月容。
海门庵
作者：弘历
朝代：清
体裁：七言绝句

海门东望接扶桑，不拟求仙路渺茫。此地古今无别虑，一心遥缱浙江塘。
消夏·其一
作者：弘历
朝代：清
体裁：五言律诗

消夏依兰沼，游思寄墨林。轩墀足清趣，松竹有嘉阴。乐志论閒玩，来禽帖背临。三耘力田者，辛苦正关心。
消夏·其二
作者：弘历
朝代：清
体裁：五言律诗

乌漏箭方永，蛟炉篆欲斜。竹风翻簟雪，花气隔窗霞。梧几披青简，冰盘荐翠瓜。不须频苦热，秋信未应赊。
消夏八咏 其一 披薰
作者：弘历
朝代：清
体裁：七言律诗

泠泠习习爽而融，尔许微凉殿阁中。虞帝抚琴早称独，唐臣联句且难同。阜财解愠志诚有，望若临洋叹莫穷。身是九重心万户，骚人漫自讽雌雄。
消夏八咏 其七 闻蝉
作者：弘历
朝代：清
体裁：七言律诗

逭暑临风立夕阳，树梢争听弄银簧。不饥饮亦惟清露，以胁鸣还带峭凉。宛转流阴有底竞，徘徊傍晚得卿忙。隐情杜密讥刘胜，我更因之取戒长。
消夏八咏 其三 对雨
作者：弘历
朝代：清
体裁：七言律诗

应节时行泽易流，腻云低每覆楼头。空才明转注如瀑，炎乍蒸随飒似秋。稻黍沾膏遍高下，鸥凫乘浪喜轻浮。未纾心事谁知觉，伏汛淮黄安妥不。
消夏八咏 其二 望月
作者：弘历
朝代：清
体裁：七言律诗

遍照三千与大千，亏盈无改静娟娟。欲攓帘已半钩挂，不藉架常一镜悬。滴博�军方闭垒，朱明清夜漫开船。洗兵伫待靖遐壤，冷露无声奏凯旋。
消夏八咏 其五 观稻
作者：弘历
朝代：清
体裁：七言律诗

艰难稼穑要须知，引水开田物土宜。雨笠风蓑看早暮，挥锄负畚课耘耔。秧齐白鹭起飞翿，月下乌牛罢喘羸。日日豳风图对面，范云萧缅藉奚为。
消夏八咏 其八 见萤
作者：弘历
朝代：清
体裁：七言律诗

苇汀蒲岸碎流金，是火宁防雨水侵。月舫犹然飞熠熠，风帘无碍入深深。最嫌蚊蚋烦驱爵，纵翥虚空不类禽。已觉秋光剧满眼，宜他陶侃惜分阴。
消夏八咏 其六 移竹
作者：弘历
朝代：清
体裁：七言律诗

趁伏教移绿竹栽，疏轩延得好清陪。雨中最易和根长，月里常看带影来。疏密叶多防露态，高低枝尽啸风材。梓州腊月称堪种，南北暄凉有是哉。
消夏十咏 其一 荷
作者：弘历
朝代：清
体裁：五言律诗

澄思临池镜，含情对月窗。春光回洛浦，秋水忆湘江。爱看花无万，宁闻格有双。坐参兼倚咏，声色任摐摐。
消夏十咏 其七 月
作者：弘历
朝代：清
体裁：五言律诗

东轩凭槛待，北渚泛舟游。爱尔清光迥，添予诗思悠。寒侵衣不湿，影澹水同流。几度看盈缺，银蟾又报秋。
消夏十咏 其三 扇
作者：弘历
朝代：清
体裁：五言律诗

怀清衣袖里，祛暑绮罗丛。几叠烟云面，一堂松竹风。展疑弓未满，悬似月当空。阊阖扇仁化，寰区遍德同。
消夏十咏 其九 瓜
作者：弘历
朝代：清
体裁：五言律诗

雪刃剖冰瓤，清甘沁齿香。黄沉惟让李，翠冷不誇霜。邵圃名犹艳，王园种最良。何人方病渴，一瓣试分尝。
消夏十咏 其二 蝉
作者：弘历
朝代：清
体裁：五言律诗

何处咽笙簧，千林曳响长。怀秋予有意，入夏尔偏忙。暂息缘朝雨，群兴噪夕阳。中郎精博物，琴韵识螳螂。
消夏十咏 其五 萤
作者：弘历
朝代：清
体裁：五言律诗

向晚撑扁舫，芦洲泛碧澄。伴吟浑似月，照夜不须灯。已报秋前信，应知雨后增。长门今古恨，赋扇几人能。
消夏十咏 其八 雨
作者：弘历
朝代：清
体裁：五言律诗

密雨连平野，油云断远村。溜檐纷筑响，暗浦沸蛙言。梅熟黄偏重，苔新绿更繁。翔阳轻逗处，不觉几朝昏。
消夏十咏 其六 冰
作者：弘历
朝代：清
体裁：五言律诗

广厦无烦暑，精盘贮碎冰。凉逾萐脯扇，色似玉壶凝。兴永澄怀托，尘空渊鉴凭。夏虫元得共，可语又何曾。
消夏十咏 其十 蛩
作者：弘历
朝代：清
体裁：五言律诗

秋信凭谁报，王孙花下归。吟阶声尚涩，振露羽犹微。皓月伴清咏，凉飔动薄帷。坚冰何待履，君子贵知几。
消夏十咏 其四 蛙
作者：弘历
朝代：清
体裁：五言律诗

池塘喧乐部，阁阁万声齐。鸣水如黄犊，知时让碧鸡。岂同鱼在藻，偏喜草平堤。任尔繁声急，银河已渐低。
消愁二首·其一
作者：弘历
朝代：清
体裁：五言律诗

冰簟风微爽，银壶日最长。覆阶槐叶密，扑户枣花香。南郭新登麦，西畴遍插秧。消愁凭问穑，野老试商量。
消愁二首·其二
作者：弘历
朝代：清
体裁：五言律诗

学字成清寄，吟诗作日程。随缘禁痛定，任运息情营。天阔云非系，波空月自明。一般幽契处，安得著将迎。
消烦六韵
作者：弘历
朝代：清
体裁：五言排律

无处可消烦，昨年诗本翻。夏初廿一日，时雨沃郊原。喜继三春泽，加增六寸蕃。旧期过已惜，新闰漫为论。愁里阅三月，閒中咏五言。瞻云切渴望，天惠冀倾盆。
消闷三首·其一
作者：弘历
朝代：清
体裁：七言绝句

常时每借诗消闷，迩日诗成闷转深。忽忽清和又将尽，沼宫空复落桑椹。
消闷三首·其三
作者：弘历
朝代：清
体裁：七言绝句

夏夜非长不易颓，凌晨长乐问安回。更谁关切寒暄适，一过椒房泪叙哀。
消闷三首·其二
作者：弘历
朝代：清
体裁：七言绝句

不解忧心旦夕忡，芳型如在思何穷。试看古圣先贤辈，只在人情天理中。
消闷三首题倪瓒隔江山色图即用其韵·其一
作者：弘历
朝代：清
体裁：七言绝句

主无文貌宾无速，书在行幐酒在瓢。想像希言亦佳士，故教懒瓒为停桡。
涌泉亭·其一
作者：弘历
朝代：清
体裁：七言绝句

一岭东西分两界，岭西晋水岭东燕。曼殊境近因何识，即看涌崖功德泉。
涌泉亭·其三
作者：弘历
朝代：清
体裁：七言绝句

中台台麓由旬隔，志乘一泉两处讹。却笑从来史笔者，似兹鱼鲁实诚多。
涌泉亭·其二
作者：弘历
朝代：清
体裁：七言绝句

寺侧萧斋备驻跸，朴非华憩一宵便。举头壁上旧题句，昔隔五年今十年。
涌泉寺
作者：弘历
朝代：清
体裁：古风

涌来雪窦泻成川，滴滴泠泠高下悬。可识文殊通体净，底须盥手藉斯泉。志称中北两台间，台麓东今泉见潺。相去地讹四十里，从来纪载信诚艰。梵寺边旁有精舍，不妨小憩领清便。壁间辛丑曾留咏，眨眼光阴又五年。
涌泉寺·其一
作者：弘历
朝代：清
体裁：七言绝句

雪里昨过未暇登，言旋径到礼金绳。文殊相好本无垢，安得灵泉盥掌曾。
涌泉寺·其三
作者：弘历
朝代：清
体裁：七言绝句

门外泠泠一水环，禅房小座对青山。徘徊未负前巡约，得许新诗适可还。
涌泉寺·其二
作者：弘历
朝代：清
体裁：七言绝句

中北台间志所传，今何台麓更东边。从来纪述多讹舛，我祗屏营叩法莲。
涌泉寺二首一韵·其一
作者：弘历
朝代：清
体裁：七言绝句

精蓝台麓更东隅，涌出神泉护佛都。却是志乘偏纪异，云曾盥掌奉文殊。
涌泉寺二首一韵·其二
作者：弘历
朝代：清
体裁：七言绝句

滮滮不复计边隅，柳亦笼之雪亦都。欲问当年纪异者，灵泉大士定同殊。
涌玉亭
作者：弘历
朝代：清
体裁：古风

一杯亦称渟，一线亦称流。孰非玉为喻，泠然清两眸。今朝恰值雨，注壑势弗留。归墟涌亭下，声色戛击球。忽然思齐安，快哉似可侔。
涌玉亭
作者：弘历
朝代：清
体裁：七言绝句

一泓亦可堪称玉，不动微风静澈漪。倚槛须眉澄入照，雨馀曲涧涌来斯。
涌玉亭
作者：弘历
朝代：清
体裁：七言律诗

处处山溪有水清，亭称涌玉果循名。实因今夏经多雨，深忆吾民尚系情。以曰渫然诚涤虑，犹闻瑟尔足佳声。顾予敢取游观适，惟是敬勤凛旦明。
涌玉亭
作者：弘历
朝代：清
体裁：七言绝句

夏间渥雨润山巅，处处石渠贮有泉。今日小亭真涌玉，一泓如镜碧澄鲜。
涌玉亭
作者：弘历
朝代：清
体裁：七言绝句

夏雨优沾草木荣，涧崖处处注波清。栏杆试俯垂流淠，涌玉今番始副名。
涌玉亭
作者：弘历
朝代：清
体裁：古风

山亭坐片时，一升自一降。驯马试小步，仄栈遵松巷。秋雨今年盛，久晴溪尚壮。亭得未曾有，涌玉气如虹。循名乃偶然，清声出幽淙。
涌玉亭
作者：弘历
朝代：清
体裁：五言律诗

山泉无大小，淙窦即清泠。流岂方圆较，德惟温润型。彼珩何足问，此佩亦堪听。泻向石溪去，寂然泯色形。
涌玉亭
作者：弘历
朝代：清
体裁：古风

往年涌玉咏虚名，今秋涌玉咏实理。适才所见万溪流，曲注下泻汇于此。半亩方塘明镜开，漾影澄辉凭槛底。因思玉也岂解涌，玉之涌之胥喻水。一付语言幻万端，吾亦于斯惧之矣。
涌玉亭
作者：弘历
朝代：清
体裁：七言绝句

昨过山雨石溪盈，俯瞰玻璃十笏明。渟者自居泻者涌，顾言今日善循名。
涌玉亭
作者：弘历
朝代：清
体裁：七言绝句

曲注声潺千涧隈，汇淙亭下澈潆洄。寻常忆得初无此，始悟今从雨后来。
涌玉亭
作者：弘历
朝代：清
体裁：七言绝句

涌出琳溪泠且清，桥亭跨上用为名。因思称谓诚堪畏，玉幻无声作有声。
涌玉亭
作者：弘历
朝代：清
体裁：七言绝句

涌玉今秋诚涌玉，悬流曲注各分投。究因常雨幸常霁，尔许慰中尔许愁。
涌玉亭
作者：弘历
朝代：清
体裁：七言绝句

涌玉从来秖识名，今朝名实两收成。高岩低涧皆淙脉，亭下团团镜影呈。
涌玉亭
作者：弘历
朝代：清
体裁：七言绝句

涌玉原云待雨看，今朝雨里适凭栏。丝前金后寻声色，祗在摐摐落激湍。
涌玉亭
作者：弘历
朝代：清
体裁：七言绝句

虚亭架壑俯颇梨，为听为观并入题。涌玉今朝真涌玉，盖缘宿雨落岩溪。
涌玉亭
作者：弘历
朝代：清
体裁：七言绝句

虽有石泉不作澜，藉惟暴涨涧飞湍。何当快落秋林雨，亭上诚然涌玉看。
涌玉亭
作者：弘历
朝代：清
体裁：古风

跨溪为小亭，溪流却匪常。四山过雨后，亦颇俯沧浪。否则石涧乾，名存实乃亡。今来晴三日，漏卮成无当。仰观涌玉额，祇疑韫椟藏。
涌玉亭
作者：弘历
朝代：清
体裁：七言绝句

过雨山溪多出泉，涌来亭下玉泠然。固赢沟浍可立待，抑亦深思孟子篇。
涌玉亭
作者：弘历
朝代：清
体裁：七言绝句

骑峡虚亭亦可凭，曲廊宛转降还登。寻常艰水兹渟水，始悟前朝过雨曾。
涌玉亭口号
作者：弘历
朝代：清
体裁：七言绝句

每惜蹄涔致胶杯，泻渠今日水潆洄。讶其何以能为此，旋悟昨宵过雨来。
涌玉亭口号
作者：弘历
朝代：清
体裁：七言绝句

雨沾乂过浃旬秋，亭下涓涓玉细流。四壁题词略无罅，偶来仍复有诗酬。
涌玉亭有会
作者：弘历
朝代：清
体裁：古风

一谷两峰际，必有沟泄水。宽窄高低间，险夷顿异视。是亭骑峡上，西沟水落此。玉之色皎然，玉之声琤耳。上源设弗雨，声色胥寂矣。今朝俯其涌，视听清无比。回思两日前，其愁实由尔。
涞水道中作·其一
作者：弘历
朝代：清
体裁：七言绝句

叩谒二陵事已竣，兹当发跸向天津。寿慈虔奉心何䭭，䭭似此行更数轮。
涞水道中作·其一
作者：弘历
朝代：清
体裁：七言绝句

清晓轻舆度古道，惯经途弗问前邮。远村一缕炊烟起，便缱吾民衣食谋。
涞水道中作·其三
作者：弘历
朝代：清
体裁：七言绝句

拱把种来柳树子，乔柯今见绿阴连。往来忽讶四十载，追忆能无意黯然。
涞水道中作·其三
作者：弘历
朝代：清
体裁：七言绝句

涞水东来接定兴，耆民秀士迓分棚。祝釐众意诚难却，惜费微嫌此不应。
涞水道中作·其二
作者：弘历
朝代：清
体裁：七言绝句

昨从拒马渡源头，野水涓涓本细流。到此涞河成巨壑，金人铭背识根由。
涞水道中作·其二
作者：弘历
朝代：清
体裁：七言绝句

画屏北展峰高下，绳路西拖亭短长。一再宿知将莅止，不言惟觉已神伤。
涞水道中作·其四
作者：弘历
朝代：清
体裁：七言绝句

志乘涞源纷已多，并州浸自弗消磨。因思耳食手誊者，岂免随声致错讹。
涞水道中见新耕者
作者：弘历
朝代：清
体裁：古风

今年通闰久春寒，今日新耕始入观。土润一犁易播种，因之稍以为心宽。心宽祗在近京处，南府冬春雪本艰。降旨缓征逮秋后，民瘼无刻不心关。心关直�犹差胜，却缱河南待泽多。三府二麰率艰种，虽频借粜奈灾何。
涤襟泉
作者：弘历
朝代：清
体裁：古风

山以有泉灵，此语闻自古。如人血气充，盎睟还由睹。离宫枕崇麓，旧接栖禅所。宛宛露石窦，涓涓出玉乳。深乃不可测，轮将三尺许。天然谢疏凿，酌用供罂甒。不闻马蹄跑，得无龙口吐。涤襟我所名，每对消尘绪。缨足两无濯，聊因悟自取。徘徊俯清照，髭眉皆可数。却见英英气，去作云几缕。为喜消息佳，朝来酿灵雨。
润州道中作·其一
作者：弘历
朝代：清
体裁：七言绝句

山染青螺水绿涵，今朝春色识江南。迂途城市观民俗，暂舍舟行策玉骖。
润州道中作·其三
作者：弘历
朝代：清
体裁：七言绝句

到处摩肩户口多，百年休养际熙和。寒衣饥食人人愿，足食足衣筹若何。
润州道中作·其二
作者：弘历
朝代：清
体裁：七言绝句

碧草新芜接驿楼，金山回望镜中浮。诗人月旦非唐突，第一江山果润州。
润州道中作·其五
作者：弘历
朝代：清
体裁：七言绝句

戴颙宅作招隐寺，雅合斯人高尚心。玉蕊唐昌自仙品，谁知津逮此中寻。
润州道中作·其六
作者：弘历
朝代：清
体裁：七言绝句

长江天堑古称雄，守险何如守德崇。此日往来成坦道，殷殷保泰惕予衷。
润州道中作·其四
作者：弘历
朝代：清
体裁：七言绝句

许浑别墅今何在，犹道诗人丁邜桥。便可进舟行廿里，好乘京口晚来潮。
润州道中咏古 其一 铸剑坑
作者：弘历
朝代：清
体裁：七言绝句

欧冶干将越与吴，一时铸剑艺精殊。应知天子剑异此，仁义为工造化炉。
润州道中咏古 其一 铸剑坑
作者：弘历
朝代：清
体裁：七言绝句

欧冶犹传铸剑坑，入长持短逞豪英。夫差句践久尘土，却共纯钩留假名。
润州道中咏古 其三 读书台
作者：弘历
朝代：清
体裁：七言绝句

亡命云为江海行，然疑此事假和诚。四千许卷或成此，十一幸传女伏生。
润州道中咏古 其三 读书台
作者：弘历
朝代：清
体裁：七言绝句

亡命设如果在吴，何遭王允屈而诛。因知记载家为说，半或得真半亦诬。
润州道中咏古 其二 京岘山
作者：弘历
朝代：清
体裁：七言绝句

京山居左岘山右，同与润州作镇屏。谁与一之莫可考，恭军诗已未曾评。
润州道中咏古 其二 京岘山
作者：弘历
朝代：清
体裁：七言绝句

右京左岘峙千古，气接风云相合之。岂识见龙自有目，宁须更凿二湖为。
润州道中咏古 其五 石墨池
作者：弘历
朝代：清
体裁：七言绝句

书符曾说费长房，石墨池犹奇验偿。审有千年济人术，长房今却往何方。
润州道中咏古 其五 石墨池
作者：弘历
朝代：清
体裁：七言绝句

长房昔日书符处，今日犹传石墨池。躗语尚称灵有验，池今涸矣更谁知。
润州道中咏古 其六 华阳馆
作者：弘历
朝代：清
体裁：七言绝句

弘景昭明旧宅连，一修儒雅一修仙。设论资益后来者，文选鸿篇故是贤。
润州道中咏古 其六 华阳馆
作者：弘历
朝代：清
体裁：七言绝句

或称弘景隐而去，或说昭明向所居。千载下论千载上，更无杞宋那徵诸。
润州道中咏古 其四 千里湖
作者：弘历
朝代：清
体裁：七言绝句

吴中洛下隔千里，凉动秋风忽忆湖。讵为莼羹饕口腹，超然致与世人殊。
润州道中咏古 其四 千里湖
作者：弘历
朝代：清
体裁：七言绝句

张翰秋风动思日，陆机盐豉欲调时。吴中京口同佳话，湖里莼惟付不知。
润州道中杂咏 其一 蒜山
作者：弘历
朝代：清
体裁：七言绝句

名以菁菁多泽蒜，谁称公瑾算曹公。魏颠吴踬胥蕉鹿，依旧江山依旧风。
润州道中杂咏 其七 练湖
作者：弘历
朝代：清
体裁：七言绝句

四十里周回曲阿，当年让地虑非讹。祗今闸䃮依然在，但觉开田日以多。
润州道中杂咏 其三 京岘
作者：弘历
朝代：清
体裁：七言绝句

厌胜三千集赭衣，谁知二世已秦非。古来不少留题客，俊逸参军继者稀。
润州道中杂咏 其二 招隐山
作者：弘历
朝代：清
体裁：七言绝句

斗酒双柑游兽窟，戴家风致迥超尘。昭明便尔思招隐，踪迹宁同谯铚人。
润州道中杂咏 其五 金莺池
作者：弘历
朝代：清
体裁：七言绝句

双鹂入地得金莺，瘗处因传夏母名。不舍无人高慎子，至今池水渫然清。
润州道中杂咏 其八 茅山
作者：弘历
朝代：清
体裁：七言绝句

第八洞天称地肺，金坛嶊崣矗高陵。三茅已跨茅龙去，祇剩残山列远棱。
润州道中杂咏 其六 高资港
作者：弘历
朝代：清
体裁：七言绝句

好学皇孙颖慧闻，惜无断耳用心勤。燕兵已渡高资港，犹自中朝议礼文。
润州道中杂咏 其四 丹井
作者：弘历
朝代：清
体裁：七言绝句

华阳上馆石桥东，一例陶村丹井同。拔宅不知何处去，风烟中觅旧基空。
润州道中杂咏八首 其一 铸剑坑
作者：弘历
朝代：清
体裁：七言绝句

击橐当年铸剑坑，纯钩造出值倾城。越颠吴踬胥何在，石屋空传欧冶名。
润州道中杂咏八首 其七 紫府观
作者：弘历
朝代：清
体裁：七言绝句

福地称居四十九，青童马迹至今垂。洞庭已自毛苌返，知达华阳又阿谁。
润州道中杂咏八首 其三 读书台
作者：弘历
朝代：清
体裁：七言绝句

避迹江湖权远祸，读书千载有台垂。虎贲曾动中郎慕，亲切宁知未若斯。